Gure jendea | Cidetec Energy Storage\nCIDETECen ez da gure jendea baino gehiago balioesten dugunik. Hainbat diziplina lantzen dituen nazioarteko taldea, urteetako esperientzia duena hainbat industria-sektoretan, eta egiazko arazoei soluzioak bizkor emateko gaitua.\nGure bazkideekin harreman zuzena eta baliagarria bilatzen dugu, eta eskura ipintzen ditugu merkatuaren ezagutza zabala eta transferentzia teknologikoan dugun esperientzia, berrikuntza-prozesuak bizkortzeko.\nbataz besteko adina\nGure taldeko kidea izan nahi?\nZu bezalako pertsonen bila ari gara: berritzaileak, jakin-mina ez ezik anbizioa eta nahia ere badituztenak erronka berriei aurre egiteko; bezeroekin konektatzeko eta taldean lan egiteko gai direnak; dakitenarekin laguntzeko eta, aldi berean, ikasten jarraitzeko gogoa duten pertsonak.\nLanaldi malgua urte osoan\nLanaldi jarraitua uztaila eta abuztuan\nLanaldi jarraitua ostiralero 7 ordukoak.\nSoldata-osagarri aldakorra langile guztientzat\nIngeleseko ikastaroak instalazioetan\nCidetec-eko agentzia ofizialarekiko deskontuak bidaia eta ostatu-erreserbetan.\nOrdaindutako baimenak lanaldi erdietan hartzeko aukera\nSoldatarik gabeko baimenak hartzeko aukera\nHiru asteko oporraldia abuztuan + beste opor-egun batzuk banaka adosteko erabilgarri\nZure zain gaude. Anima zaitez Cidetec-eko kide izatera!\nZure CVa emaiguzu\nOraingo lan eskaintza zerrenda\nIruditzen bazaizu betetzen dituzula lanposturako eskakizunak, proiektu sendo eta asmo handiko baten parte izan nahi baduzu eta lidergo-espiritua badaukazu, animatu eta hartu parte hautaketa-prozesuetan:\nBiltegiratze-Sistemak Dituen Soluzio-Linearako Softwarea Sortzeko Ikertzailea\nIkertzailea Modelatu Lerrorako


Joan XXIII.aren plaza (Iruñea) - Wikipedia, entziklopedia askea.\nJoan XXIII.aren plaza\nJoan XXIII.aren plaza Nafarroako Iruñea hiriburuan dagoen plaza bat da.\nIzena Joan XXIII.a Aita Santuaren omenez darama.\nDonibane auzoa eta Zitadela-Takonera eremuaren artean dago, Antoniutti parkearen alboan. Plaza honetan biribilgune bat dago, eta bertan Erreginaren aldapa kalea, Baiona etorbidea, Gazteluko Ingurunea kalea eta Armada etorbideak bat egiten dute.\nOrriaren azken aldaketa: 22 abendua 2019, 19:05.


Denbora ala maitasuna | Bizigiro | Berria\nDenbora ala maitasuna\nMaitemintzen zarenean, maitasuna betirako izango den ziurtasuna sentitu dezakezu batzuetan. Maitasun hori apurtzea zaila izango dela sentitzen duzu, eta pertsona horrekin denbora asko eman nahi izango duzu. El tiempo que te doy telesailak (Netflix) denbora eta maitasunaren arteko harremana kontatzen digu hamar atal laburretan. Kapitulu bakoitzak 12-13 minutu irauten du, eta haien izenburuak oroitzapenezko zenbat minutu eta orainaldiko zenbat minutu ikusiko ditugun adierazten digute.\nNico eta Lina (Nadia de Santiago eta Alvaro Cervantes) dira maitasun istorio horren protagonistak. Hotel batean lan egiten egin zuten topo, eta egun horretatik aurrera haien harremana gertuagokoa izan zen, maitemintzera iritsi arte. Maitasun hori pizten eta itzaltzen ikusiko dugu telesailean. Erlazio oso errealista bat ikusiko dugu. Maitasun erromantikoa alde batera utzi dute Ines Pintor Sierra, Pablo Santidrian eta Nadia de Santiago sortzaileek istorio hori ondo kontatzeko.\nBikotearen une onenak, erdipurdikoak eta okerrenak ikusiko ditugu oroitzapenetan, eta orainaldian Lina lagunduko dugu bere dolua pasatzen. Asko maite zuen Nico, baina Linak argi du bederatzi urteko harremana amaitu dela. Telesailaren gakoa da oroitzapenen eta orainaldiaren artean une oro erlazioa dagoela. Oroitzapenetan kontatzen dena orainaldian gertatzen denaren kontrakoa izan daiteke edota eszena antzekoak aurkitzen ditugu ere. Bikotekideen artean harreman oso polita zuten, baina maitasunaren amaiera iritsi zaie. Eskertzekoa da tratu txarrik gabeko erlazio bat izatea, eta haserretzeko uneetan tratu nahiko ona dutela beren artean.\nLinak bide berri bat bilatuko du erlazioaren amaieraren ostean. Bere iraganarekin elkartuko da, eta aita ikusiko du etapa berri bat hasi baino lehenago. Telesailak sinplea dirudi, eta pentsa dezakegu istorioa kontatzea erraza izan dela. Sentimenduak hain ondo azaltzeak bere zailtasunak ditu, batez ere minutu gutxi irauten duten ataletan. Xehetasunez beteriko minutuak dira, eta zaila izan daitekeena modu erraz eta sotilean egin dute sortzaileek. Ikusleok une askotan identifikatuak sentituko gara protagonistekin, eta opari hunkigarri bat egin digute pantaila txikian emoziona gaitezen.


ikasbil.eus: irakurgai-mailakatuak-fitxa: Naia eta eskultore itsua\nNaia eta eskultore itsua (+ CD)\nEgilea: Alvaro Rabelli\nEz dakite prostitutaren desagerpenak zerikusirik ote duen heriotzekin. Jone, Margot eta Naiaren pisukidea bera ere, eskultore itsu baten modelo da, eta informazio esanguratsua ekarriko du ikerketara. Ertzaintza ere ikertzen dabil. Ikerketan zeresan handia izango du arte-galeria batek.\nArratsaldeko orduak motel eta aspergarri joan dira Naiaren etxean, galeriaren jaira joateko ordua iritsi arte. Errege-egunaren bezpera da eta kalean kabalkadak batetik bestera dabiltza. Ordua hurbildu eta neskak gero eta urduriago daude. Aurrekoan bezala, Naia eta Margot taxiz abiatu dira. Dotore-dotore joan dira. Galeriara sartu eta txundituta gelditu dira hango giroarekin.\nOharrak: Irakurketa errazen saileko eleberria dugu honakoa. Kapitulu guztiek dute bere ariketa-sorta, eta soluzioa. Bestalde, hainbat hitz eta esaldi ditu azpimarratuta, eta horien esanahia atzeko hiztegiak dakar. CDa ere badakar liburuak istorioa entzun nahi duenarentzat.\nA1 A2 Dokuteca\nProstituzioa gure artean


About: Satanen Eliza\nSatanen Eliza 1966ko apirilaren 30ean Kalifornian sortutako erakunde erlijioso ofizala da. Eliz honen arabera egun hori Satanen erresumaren I. urtea izan zen. Haren sortzailea Anton Szandor LaVey izan zen, "Aitasantu Beltza" bezala ezagututa. Szandor Satanismo sinbolikoaren jarraitzailea zen. Elizaren testua sakratua Biblia satanikoa da. Gaur egun eliz horren burua Peter H. Gilmore da. (eu)\nSatanen Eliza (eu)


Erotu egin gintuen denok. Erotu egin zuen atezaina, eta makillatzailea eta zuzendaria eta... Kamerinoa hankaz gora zegoen. «Jendea zain zagon, Cassandra, noiz pentsatzen dun ateratzea?». Eta berak, eskuak gerrian, suspirio batean: «Apokalipsiaren Zalduntsa eszenatokira eskularrurik gabe atera? Inoiz ez!»\nAmber L. Newton, Drag lust lasts long\nEskularru batek besteari: hotza besterik ez zagok gure esku.\nNeguko egun hotza. Eskularruekin ibiltzeko horietakoa. Baina gero barruetan beroegi egoten da, jendeak ez du erdibiderik eta eskua joaten zaio termostatoarekin. Egun horrek hala eskatzen duelako, edo besterik gabe, gezurren zale zarelako gezurretan ari bazara, hatz artea izerditan hasiko ez bazaizu, ez duzu eskularruak kendu eta patrikan gorde beste aukerarik. Patrika bakoitzean eskularru bat, aparatosoak baitira eskularru hauek. Nire amak erabili ohi du hitz hori: aparatosoa.\nHori baino lehenago, manoplak izan ziren. Nork janzten ditu gaur egun manoplak, eskuetako lo-zaku zurrun horiek? Duela hogei urte ume guztiok janzten genituen, eskuak itsas-zakurren hegalen gisan antzaldatzen zizkiguten manopla gogaikarriak. Beharbada eboluzio natural bat izan da: oroitzen ez garen arren, umetan hatzak ere elkarri itsatsita geneuzkan eta hatzak hazi eta banandu ahala bihurtu zaizkigu eskuzorroak eskularru, ez baitut etxean manopla zaharrik inon atzeman. Eboluzionatu ala hil.\nGarai batean nahikoa zen hori: egunkari orrialdeetan bildutako boxeo eskularru gorriak, gorri hori gerezietan bakarrik ezagutzen zuen gazte xaloaren eskuetan, entrenatzailearen opari.\nRita Hayworth Gilda filmean eskularru luze hura eranzten, platanoari azala eranztea ere zilegi ez zenean.\nGlenn Gould hatzak moztutako eskularruekin pianoa jotzen.\nErantzi eta jarri, eskularru aparatosoak, behin eta berriro, trenera igotzean, trenetik jaistean, lanera sartu eta kafetxetik irtetean.\nEskularruak kentzea ez zait egiazki ariketa neketsua suertatzen, hatz luze eta politak ditut. Dudan zaldi aurpegia konpentsatzeko erabiltzen ditut askotan eskuak, kontrapisu bezala: hara, esaten diot munduari, zaldi aurpegia daukat baina begira ze esku politak. Eta eskuak inguratzen ditut matrailezurrera edo begiak igurzten ditut eskuekin edo kopetari duda-muda urduriz mozorroturiko laztan edo zimiko konplaziente bat egiten diot, nahi gabe balitz bezala. Baina estudiatuta daukat dena eta eskuak aurpegiaren parte bihurtzeko estrategia besterik ez da. Eta eskuak aurpegiaren zati dira, zinez, belarriak diren hein berean eta eskubide berdinarekin, begira bestela idazleen argazkiei.\nGoizean Nikolas Lekuonaren erakusketa batean izan ginen Gasteizen. Elkar ukitzear dauden hatzak ageri ziren irudi haren indarraz hitz egin genuen. Michelangelo Buonarrotik pintatutako hatz haiek ekarri zizkiguten gogora. Hatzak elkarrengana luzatzen, eskuak elkarri heldu nahian, baina elkar ukitzera iritsi gabe. Eskuak ongi marraztea ze zaila den, eta nola artista gehienek egiten dituzten saioak eta ariketak eskuak eta hatzak behar bezala marrazteko. Zuk pelikula bat aipatu zenuen, koadroko irudia amaitzeko eskuak bakarrik falta zitzaizkion pintore baten istorioa. Ez ginen izenburuaz gogoratzen, harritzekoa. Gero izenburu batekin akordatu ginen, Six million symphopny, baina ez ginen zuzendariaren izenarekin gogoratu, eta gainera, hori ez zen guk esaten genuen eskuen filma, beste bat baizik. Bere eskuek milioi bat dolar balio zutela esaten zuten zirujau hari buruzkoa. Amerikarrek badute obsesio hori, milioi bat dolarren kontuarena. Egin kontu aldizkarietako azaletan zirujau honen eskuen argazkiak ateratzen dituztela, arrakasta handiko medikua da, baina gero babak eltzetik ateratzeko orduan bere eskuak ez dira aitari buruan duen tumorea kendu eta ebakuntza behar bezala egiteko gai, eta aita, judutarra, hil egiten da. Judutarra izan ez balitz ere berdin-berdin hilko zen, hori egia da. Baina zirujauak aita judutarra zuelako hitz egin genuen Hollywoodeko urrezko urteez eta urte horietan judutarrek izan zuten garrantziaz, oraindik ere duten indarraz, etxera bidean.\nGure azken egunak ziren elkarrekin. Parisera nindoan hurrengo egunean, bolada luze baterako.\nEzustean, Parisera baino lehen tanatoriora joan behar izan nuen arratsaldean, zoritxarrez. Tia Celia zerraldoan, jendea inguruan negarrez. Bilobek sufritu zuten gehien. Negarretik barrera jauzi egitea hain zaila ere ez zela esan zuen norbaitek. Eta nik pentsatu nuen arrazoi zuela, baldin eta Bob Beamon bazara. Celiari loreak gustatzen zitzaizkion, esan zuen beste norbaitek. Baina ze lore, oihartzun batek. Orain lore denak soberan ditu, erantzun zioten txokotik. Hor barruan hotz mantentzen dituzte gorpuak, erantsi zuen kristala haur bihurri baten eran hatzaz zikinduz, goiko auzotik isilik geratzeko etorri ez zenak. Zortzi gradutan zehazki, garagardoa bezala, zehaztu zuen herriko tabernariak. Garai batean alkoholarekin igurzten genituen, etxeko ohean, bota du judutar itxura daukan eta hiltzen hurrengoa izango dela susmatzen duenak, sintesi ahalmen ikaragarriz, eta esandakoa azpimarratzeko bezala, dzanga egin zion anisari.\nJudutarrek ez dute ilerik tindatzen maite duten norbait hiltzen zaienean, esan du gero. Judutar itxura du eta judutarren kontuak kontatzen ditu. Judutarra ote da benaz?\nAutobusa hartu behar nuen etxera bueltatzeko. Urrundik bistaratu nuen, eta lasterka iritsi nintzen. Gutxirengatik ez zidan ihes egin. Ordaindu, korridorearen azken buruan zegoen eserlekuan eseri eta jakako patrikan sartu nuen eskua.\nEskularru bat falta zitzaidan, korrika saioan eroria, nonbait.\nZe erraz galtzen diren eskularru aparatosoak eta bufandak. Prenda isilegiak dira, elurra bezala erortzen direlako lurrera, mara-mara edo mallo-mallo. Urteroko kontua zen. Joan zen urtean ere beste eskularru bat galdu nuen. Beharbada biak ziren esku ezkerrekoak eta izorrai: orduan eskularru pare berria erosi beharko nuen. Hala ez balitz, prest nengoen bi eskularru diferenterekin ibiltzeko, arriskatu egingo nintzen, eskularruak hatzetan eta ibili elur baltzetan!, bai horixe. Nortasun zeinu gutxiegi ditugu besteengandik bereizten gaituztenak eta huraxe zatekeen nortasun zeinu bat, eskularruen asimetria, beste edozein ezaugarri bezain baliagarri. Erranak erran, amari ez zion graziarik egingo, berriro ere, hamaikagarrenez, berak oparitutako eskularru aparatoso bat galdu nuela jakiteak.\nOtu zitzaidan azkarregi egin nuela tanatoriotik autobus geltokirako bidea, eta hildakoarekiko halako begirune falta bezala uler zitekeela tanatoriotik urrundu nahi zuen lasterketa saio hura; korrika joan izan ez banintz ez nuela eskularrurik galduko, eta errespetu hutsagatik hobe nuela autobus hari joaten utzi, beste batzuek ez baitzuten gehiago autobusik galtzeko aukerarik ere izanen, eta begirunea zor niela haiei.\nErrudun sentitu nintzen nire portaeraz autobusa bazterrauzoetako pabilioi artean zihoan ahala.\nBaina gero otu zitzaidan baita ere, hildakoek ez dutela gehienetan beste mundurako batere gogorik izaten, eta eskutik tira egiten zidan ustean tira egingo ziola akaso tia Celiak patrikan nuen eskularru hari, azken momentuan, gorputza utzi eta beste zerbait bihurtzen ari zen bitartean, auskalo norako bidean —elizarakoan ez behintzat, autobus geltokiaren kontrako norantzan dago-eta eliza—.\nJendeak painuelu zuriak eraman ohi zituen lehen geltokietara, bidaiariak agurtzeko. Painuelu garbiak, bistan da, painuelu zuri batzuk, sudur tutuak askatzeko erabiltzen zituztenetatik apartekoak, painuelu arruntak ez bezala patrika berezietan gordeak: agurraren patrikan, bihotzaren parean. Baina pentsatzen jarriz gero, tren geltokietan painueluak astintzea baino agur esateko era politagoa zen inoren eskularruari tira egitea, hatzetatik xuabe, ume jaioberriek egiten diguten eran, ia konturatu ere egin gabe.\nSoilik gero, eskularru aparatosoa galdu zuenean, mara-mara. Orduan ohartzen zen norbera zendu berriak egin zion azken agur hunkigarri horretaz.\nMemelokeria irudituko zaizue akaso, baina horrela pasa nintzen eskularruaren galerak sortzen zidan arranguratik, eskularruaren galerak sortu zidan poz txikira.\nErremediorik ez duten gauzak egon badauden arren, azken hari bat bada, elkarrengana lotzen gaituena. Eta bestalde, gaur egun, arinkeria barkaezinez berba egiten dugu: gezurra den jakinaren gainean, edozer gauza goresten dugu erremedioaren kategoriara.\nEstu besarkatu ninduzun kale-ertzean, ahotik lurruna zerizula. Niri ez zeridan lurrunik ahotik, bitxia; garai batean ispiluak jartzen zituzten hil berrien aho parean, ispiluak lurruntzen ez baziren soilik ematen zuten hildakotzat arnasarik hartzen ez zuena. Zertan pentsatzen nuen galdetu zenidan, eta ezertan ez, erantzun nizun, beste askotan bezala.\nKalean hiru pilotekin malabarak egiten zebilen gizon hark piloten ordez eskularruak airean ibiliko balitu nire fortuna osoa hari eman eta bere oinetara belaunikatuko nintzatekeela ari nintzen pentsatzen, arte forma gorenagorik ez zitzaidala otutzen.\nNekeza behar duela hain gauza aparatosoekin malabarak egitea.\nBaina nola esango nizun hori? Nahiko barregarriak dira gauza horiek hildako baten beilatik bueltan eskularru bakarrarekin etxera zatozenean, baita idatziz paratzeko ere.


Zientzian, tipologia ikergai den elementu-multzo batean (pertsonak, animaliak, herrialdeak) tipo edo sail bereziak ezartzeko prozedura da, elementuak tipo horietan sailkatzeko helburua duena, elementu batetik bestera dauden ezberdintasunen kausak hobeto bereizi eta aztertu asmoz. Adiera zabalean, prozedura horren ondorioz sortzen den sail edo tipo multzoari ere tipologia deritzo.Tipologiak behin behineko egoerak eta aldaerak aztertzeko erabiltzen dira. Sailkapenetan, berriz, izadiaren taldeak aztertzen dira, taldearen barruan nahi adina ezaugarri biltzen dituztela ere. Horregatik sailkapenak aldaeren ikerketetarako aurreko pausoa dira, ez baitituzte behin-behineko egoerak kontuan hartzen. Tipologiak horrenbestez, ez dira sailkapenak bezain iraunkorrak eta egiten dituzten deskribapenak arazoiei irtenbidea ematen dieten neurrian dira onargarri. Giza zientzietan erabili dira tipologiak, antropologian eta arkeologian batez ere; gizakien tresnak, marrazkiak, eraikuntzak, hilobiak, gizarte antolamenduak eta ideologiak era horretara aztertu dituzte antropologoek eta arkeologoek.\nTypologia (gr. týpos – uderzenie, odbicie, obraz, posąg, forma, model; gr. týptein – uderzać) – nauka o typach oraz zabieg systematyzujący polegający na: wyróżnianiu w obrębie danego zbioru przedmiotów jednego lub więcej typów, porównywaniu (badaniu porównawczym) poszczególnych przedmiotów z przedmiotem (zespołem cech) obranym jako typ w zakresie różnych nauk, grupowaniu, porządkowaniu i podziale tychże przedmiotów według ustalonych typów (tzw. uporządkowanie logiczne).\nZientzian, tipologia ikergai den elementu-multzo batean (pertsonak, animaliak, herrialdeak) tipo edo sail bereziak ezartzeko prozedura da, elementuak tipo horietan sailkatzeko helburua duena, elementu batetik bestera dauden ezberdintasunen kausak hobeto bereizi eta aztertu asmoz. Adiera zabalean, prozedura horren ondorioz sortzen den sail edo tipo multzoari ere tipologia deritzo.Tipologiak behin behineko egoerak eta aldaerak aztertzeko erabiltzen dira.


Faxistek Durango bonbardatu zutenetik 83 urte igaro direla oroitu dute | Gizartea | Berria\nFaxistek Durango bonbardatu zutenetik 83 urte igaro direla oroitu dute\nUnai Iturriagak idatzitako testu baten pasarteak irakurri dituzte herriko eragileek, eta bideo bat osatu dute. Ez da ekitaldi publikorik egon\nSu txikia piztuta, atzo, Andra Maria baselizaren elizpean. DURANGOKO UDALA Tamaina handiagoan ikusi\nFaxistek herria bonbardatu zutela oroitu dute, urtero bezala, Durangon (Bizkaia). Atzoko egunez gertatu zen, duela 83 urte. Eta, hori gogoratzeko, ohi bezala, Uribarriko Andra Mari baselizako kanpaiak jo zituzten, eta su bat piztu zuten elizpean. Bonbardaketan hildako 336 pertsonak omentzeko urtero Durangon egiten dituzten ekitaldiek ordezkaritza instituzional zabala bildu ohi dute, baina atzo, koronabirusaren krisiarengatik Espainiako Gobernuak ezarritako itxialdia dela eta, ez zuten ekitaldi publikorik egin. Horren ordez, Unai Iturriaga bertsolari eta komikigile durangarrak idatzitako testu baten pasarteak irakurri zituzten herriko eragileek eta udaleko ordezkariek. Irakurraldi hori bideo batean jaso eta zabaldu dute.\n«Hiru aldiz bonbardatuak izan ginen». Horrela hasten da Iturriagaren testua, eta hiru zatitan banatu du. «Heriotza» da lehen kontzeptua. «Isilik dagoen kanpaiaren durundiak luze irauten du». Modu horretan bukatu du. Bigarren pasartearen kontzeptua «gezurra» da, eta, esate baterako, ondokoa jaso du zati horretan: «'Durango gorriek bonbardatu zuten', entzun du eskolaumeak. Bera han zegoen eta badaki ez zela horrela izan, baina maisuaren egurrezko erregelak ez daki historiaz», idatzi du Iturriagak. Eta hirugarren ideia «ukazioa» da. «Zergatik ihesi iristen dira Europako ateetara ehunka lagun, ezpada gure uriaren gainean jausi ziren bonben antzekoengandik ihesi?», galdetzen du Iturriagak bere testuan.\n1937ko martxoaren 31n, goizean, ordura arte ezezaguna zen eraso mota abiarazi zuten Italiako Aviazione Legionariako hegazkinek. Espainiako Errepublikaren aurka matxinatutako militarren agindupean, hegazkin italiarrek Elorrio eta Durango bonbardatu zituzten, eta zibilen aurkako lehen airezko erasoa egin.\nOrduan gertatutakoa oroitzeko, alarmek jotzen dute Durangon, baina hori ere bertan behera utzi behar izan dute aurtengoan, enpresa batek, koronabirusa dela medio, ezin izan dituelako jarri horretarako beharrezko gailuak. Hainbat herritarrek sakelakoaren bidez erreproduzitu zuten.


Peruko geografia eta zatiketa politikoa ezagutzeko beharrezkoa da mapa osoak edukitzea. Artikulu honetan herrialdeko mota eta gune desberdinen mapa zehatzak eskaintzen dizkizugu, baita herrialdeari eta bertako leku turistiko nabarmen batzuei buruzko informazio interesgarria ere.\nPeru Hego Amerikako herrialdea da, Ekuador, Kolonbia, Brasil, Bolivia eta Txilerekin muga egiten duena. Lurralde honen banaketa politikoa 24 departamentuk eta Probintzia Konstituzional batek (Callao) osatzen dute, batzuek deitzen dituzten eremuak piezak. Hauek dira bakoitzaren sailak eta hiriburua:\nJainkoaren Ama Puerto Maldonado\nIzenak dituen mapa politiko honetan sail eta hiriburu bakoitza non kokatzen den ikus dezakezu. Ikus dezakegunez, sail handiena Loreto da:\nPeruko mapa politikoa\nLima probintziaren barruan, hiriburua (Lima ere deitzen dena) kokatuta dago 43 barruti desberdinak. Irudi honetan probintziaren barnealdean kokatutakoak aurkitzen ditugu:\nLima auzoetako mapa, Peru - Douglas Fernandesek egina\nPeruk 1.285.215 km² ditu, eta Hego Amerikako hirugarren herrialdea da. Bere erliebean gehien nabarmentzen den elementua Andeetako mendikatea da.\nHonek herrialdea hiru zatitan banatzen du: mendiak, kostaldea eta oihana. Estatuko gailurrik altuena mendietan dago, Hascarán, 6.768 metrorekin itsas mailatik Oihana ekialdean dago eta Estatuko zatirik handiena da.\nPerun jatorria duten ibaien artean, Amazonas aurkitzen dugu, hau da, munduko luzeena eta ahaltsuena. Mapa fisiko honetan herrialdeko geografia xeheki ikus dezakezu:\nPeruko mapa fisikoa\nPeruk 137.000 km autobide ditu herrialdeko hiri nagusi guztiak lotzen dituztenak. Autopista Sistema Nazionalaren arabera (SINAC), lau errepide mota desberdin aurkitzen ditugu:\nNazioarteko errepide sarea\ninguruko herrialdeekin lotzen diren errepideak.\nErrepide sare nazionala\nhiru ardatz nagusiak, hau da, kostaldea, mendiak eta oihana dira.\nSaileko errepide sarea\nsail bakar batetik igarotzen direnak.\nLanda bide sarea\npopulazio txikiagoko probintzietako edo barrutietako hiriburuak lotzen dituzte.\nIrudi honetan herrialdeko errepide nagusiak nondik nora doazen eta zein herritatik igarotzen diren ikus dezakezu:\nPeruko bide orria\nMapa turistiko original honetan Peruko erakargarritasun nagusien eta haien kokapenaren marrazkiak aurkituko ditugu. Horien artean Machu Picchu, Arequipa, katarata Gocta eta Nazca:\nPeruko mapa turistikoa\nZentratzen bagara Machu Picchumendea baino lehen eraikitako herri harrigarri eta misteriotsua, bere forma eta banaketa plano honetan ikus ditzakegu:\nMachu Picchuren planoa, Perun\nMapa honetan Peru eta Bolivia lurraldea aurkitzen dugu 1860an (XIX. Mendea). Aurten, bi herrialdeak Espainiatik independenteak ziren jada, beraz, kolonial garaia amaitu zen:\nPeruko eta Boliviako mapa zaharra\nIkus dezakegunez, Peruko lurraldea ez da beti berdina izan, baina historian zehar aldatzen joan da. Hori dela eta, interesgarria da antzinako herrialdea nolakoa zen islatzen duten mapa zaharrak aurkitzea.\nErrepide sarea pixka bat osatu gabe dago, ezta? Mendi osoan errepide nagusirik ez dagoelako.


BIC ARABA #CERN2B challenge 2020\nT. (+34) 945 298 282\n#CERN2B challenge 2020\tFernando Alava\t2020-06-08T12:24:10+00:00\nBIDALI ZURE ESKAERA\nZuk jartzen duzu IDEIA\nCERNek TEKNOLOGIA jartzen du\nEta guk, 40.000€ martxan jartzeko!\nIneustar-Pioneers Basque Country programa Euskadin negozio-ekimen berritzaile berriak garatzen laguntzen duen programa bat da, gaur egun munduko laborategi handiena den CERNEN, garatutako teknologietan oinarrituta.\n#CERN2B challenge ekimenaren bitartez, ideia onenak aukeratuko ditugu bertan parte hartzeko.\nInformazio gehiago jaso nahi izanez gero, jarri gurekin harremanetan:\nIdeia irabazleek programan parte hartzea lortuko dute SARI GISA, eta honako hauek jasoko dituzte:\nCERN eta Ineustar erakundeen laguntza teknologikoa.\nBIC Arabako enpresa-aholkularitza.\n40.000 € proiektua martxan jartzeko.\nCERNek zure ideia bultzatzeko eskura jar ditzakeen teknologiak kontsulta ditzakezu. Ez baduzu argi zeintzuk izan daitezkeen baliagarriak zure ideiarako, aholkua emango dizugu.\nCERN TEKNOLOGIAK IKUSI\nAzken eguna: 2020/06/30\nEskaera erraza zure ideiaren laburpena azaldu eta zure ustez ideia hori gauzatzen edo bizkortzen lagundu dezaketen CERN teknologiak aipatu.\nIdeiarik onenak hurrengo urratserako aukeratuak izango dira.\nAzken eguna: 2020/07/22\nHemen gure aholkularitza negozio-plana egiteko/ hobetzeko jasoko duzu eta haren zirriborroa aurkeztu ahal izango duzu.\nOnenak hurrengo urratserako aukeratuak izango dira.\nUztaileko azken astea\nFinalistek Elevator Pitch bidez aurkeztu ahal izango diote euren proiektua epaimahaiari.\nIrabazleak programan sartuko dira.\nAitor UrzelaiBIC ARABA\nMiguel A. CarreraINEUSTAR\nGarbiñe HenryUNIV. DEUSTO\nT. 945 298 282\nF. 945 298 710\nBIC Eraikina Edificio BIC\nArabako Teknologi Parkea\nParque Tecnológico de Álava\nAlbert Einstein, 15\n01510 Miñano (Araba / Álava)\n© 2018 BIC ARABA | Todos los derechos reservados\nCookie-ei buruzko informazioa\nInformatzen dizugu webgune honek cookie propioak eta hirugarrengoenak erabiltzen dituela funtzionamendua ahalbidetzeko (adibidez, cookie-en erabileraren onarpena kudeatzea) eta web-trafikoa aztertzeko. Jarraian, baimendu nahi dituzun cookie-ak hautatu ahal izango dituzu. Webgune honetako cookie-ei buruzko informazio gehiago eskuratzeko sakatu hemen.\nCookie horiek ahalbidetzen dute webgunearen funtzionamendu egokia, beraz, horiek gabe webgunearen zenbait funtzionalitateri asko eragingo litzaieke. Cookie horiek ez dute baimenik behar, soilik informazioa, aurreko estekan ikus dezakezuna. Nabigatzailearen lehentasunen bitartez bakarrik desgaitu daitezke.\nGoogle Analytics-en cookie-ak dira, aukera ematen dutenak webgunearen trafikoa aztertzeko, horien bidez lortutako emaitzen nahiz webgunetik nabigatzeko erabiltzaileen ohituren arabera, edukiak eta beren aurkezpena hobetze aldera.


Gorka Reiriz Akarregi: "Jendearen osasuna eta oinarrizko askatasun zibil eta politikoak izan behar dira nagusi" - Lea-Artibai eta Mutrikuko Hitza : Lea-Artibai eta Mutrikuko Hitza\nGazte Koordinadora Sozialistako militantea\nGorka Reiriz Akarregi: "Jendearen osasuna eta oinarrizko askatasun zibil eta politikoak izan behar dira nagusi"\nLea-Artibaiko Gazte Koordinadora Sozialistak deituta, zapatuan [azaroak 21] manifestazioa egingo da Lekeition, 19:00etan, Eskolapetik hasita. Ondokoak dira haien eskaerak: neurri diziplinario eta polizialak indargabetzea, osasun baliabide sozialak indartzea, eskubide zibil eta politikoak bermatzea eta langileriaren antolakuntza komunista hedatzea.\nDuela gutxi sortu duzue eskualde mailako taldea, zerk bultzatu zaituzte taldea sortzera?\nIzatez, eskualde mailako taldea aurreko urtean sortu zen; auzolanak, mintegiak eta bestelako ekimenetan parte hartzen genuen. Orain dela gutxi sortu dena eskualdeko taldearen Twitter kontua da. Modu horretan eskualde mailako jardunaren berri bertatik ematen eta emango dugu. Zerrek garamatza eskualdean GKSn antolatzera? Beste eskualde guztietako arrazoi berdinek, hain zuzen ere: Gazte problematikari klase perspektibatik erantzun eta hori gainditzeko indarrak batzearen beharrizanak. Hau da, gazteria langilearen arazoak, sektorialak eta partikularrak izan ordez, beste arazo sozial gehiagorekin erro komun bat partekatzen dutela uste dugu: burgesiaren botere akumulazio etengabea, kapitalaren akumulazioaren bitartez. Hala bada, gazte problematikari perspektiba orokor horretatik abiatuta erantzun behar zaiola uste dugu, eta horretara goaz.\nIndarrean dauden neurriak kentzea eskatzen duzue. Zer dela eta?\nNeurri diziplinario eta polizialak indargabetzea da eskatzen duguna. Europak eta mendebaldeko blokeak azken hamarkadetan bizi izan duen egiturazko krisi handienetako baten aurrean gaude. Hau ez da COVID-19aren arazoarekin hasi. Izan ere, honek azeleratu besterik ez du egin lehendik zetorren kapital akumulaziorako gaitasun ezaren krisia. Burgesiak kapital akumulaziorako fase berri bat martxan jarri nahi du beharrezkoak diren erreforma sozial, ekonomiko eta politikoak eginda. Horretarako, beste neurrien artean (kaleratze masiboak, pobretze orokortua, masa kultura alienantearen hedapena edota demokrazia klasikoaren gainbehera…), kontrol sozial gero eta handiago bat ezartzen ari dira, puntako teknologien (5G, bigilantzia teknologiak…) bidez, besteak beste. Beraien demokraziaren prozedimenduak ere bazter batean utzi eta estatu diktatorial bat ezartzen ari dira, eta honen helburua langileria diziplinatzea eta datorren egoera sozial gordinaren aurrean “etxerako lanak eginda” edukitzea da, edozein koloretako poliziak edota edozein lege arbitrariok agintzen duenaren aurrean langileri ixil eta men egingo duen bat edukitzeko. Horrez gain, beste estatu batzuekin alderatuz, argi dago Espainiar estatuan eta Europako beste herrialde batzuetan askoz ageriago geratu dela burgesiak pandemia hau kudeatzeko duen modu arbitrarioa. Gero eta ageriago dago “osasun neurriak” deitu direnen izaera arbitrarioa eta honen atzean ezkutatzen den joera diziplinatzailea.\nPandemia bestelako helburuetarako aprobetxatzen ari direla esan nahi duzue?\nBai. Esan bezala, lehendik krisian zegoen ehun produktiboa guztiz desmantelatzeko aitzaki perfektua suertatu zaio oligarkia finantzieroari, baita gabezi horretatik negozioa egiten jarraitzeko ere. Langileon bizitzak zipitzik inporta ez zaizkiela lehendik usaindu ahal bagenuen, orain argi geratu da pandemiaren gestio burgesarekin. Ez gaitezen fidatu sekula ogi apurrak ematen dizkigun horretaz.\nZuen ustez, egoera honen aurrean, zein neurri hartu beharko lirateke? Edo zeintzuk lirateke zilegizkoak?\nJendartearen oinarrizko askatasunak mantenduko lituzketenak. Gure ustez bi irizpide nagusitu behar lirateke egoera honetan. Batetik, jendearen osasuna eta, bestetik, oinarrizko askatasun zibil eta politikoak. Burgesiak sinestarazi nahi digu bi irizpide hauek elkarrekiko kontraesanean daudela. Baina, hori ez da horrela. Gaitasun teknologikoak, jakintza baliabide handiak eta pandemiaren eragin soziala minimoa izateko modua eta dirua egon badago, nahi izanez gero. Baina horretarako osasungintzako azpiegituran, teknologietan, formakuntzan eta langileen kontratazioetan inbertitu behar da, eta, noski, hori ez da produktiboa, ez du aberastasunik sortzen burgesia handiarentzako. Langileok sortutako gaitasun tekniko-produktibo guzti horiek, esku gutxi batzuetan daude eta, momentuz beraiek daukate gaitasuna guzti hauekin zer egin erabakitzeko. Errentagarriagoa zaie oinarrizko askatasunak murriztu eta kontrol sozialean inbertitzea.\n“Gizadiaren etorkizunaren gaineko eginbehar historikoa komuniston esku dago. Guri dagokigu botere politiko sozialista eraiki eta milioika langileren bizkar bizi diren parasito horiek historiaren zaborrontzira jaurtitzea”\nCOVID-19ak eragindako egoerak zer utzi du agerian?\nGure kasuan, mendebaldeko bloke ekonomikoak eta konkretuki Europak zuen gaitasun ekonomiko gero eta murritzagoa. Honen ondorioz, burgesiaren kapa baxuenak eta langileriaren kapa altuenak ahalmen ekonomiko gabe geratzen ari ziren, eta langileria proletarizatuaren geruza gero eta handiagoa egiten ari zen. COVID-19aren testuinguruak joera hau azkartu besterik ez du egin, joera ekonomiko handiak azkartu dituen modu berean. Europar burgesia egin ahalak egiten ari da fase gorakor berri bat abiarazteko. Baina oraindik goiz da esateko milioika langileren heriotza eta beste milioien bizi baldintzen okertzeak lagunduko badio horretan edo atzera bueltarik gabeko bide bat hasi bada kapitalismoaren historia dekadentean. Edonola ere, gizadiaren etorkizunaren gaineko eginbehar historikoa komuniston esku dago. Guri dagokigu botere politiko sozialista eraiki eta milioika langileren bizkar bizi diren parasito horiek historiaren zaborrontzira jaurtitzea. Ezer ez da bakarrik gertatuko.\nLangileriaren antolakuntza komunista hedatzea aldarrikatzen duzue. Nola?\nNorbanakoak egin dezakeenaren eta egin ezin duenaren muga norbere poltsikoaren gaitasunean oinarritzen duen gizarte honen aurrean, askatasunean oinarritutako bizi eredu unibertsala posible dela uste dugu. Guztion lanaren fruituak guztion artean banatuko dituena, hain zuzen. Bide horretan, langile klase sakabanatu eta desartikulatu bati zuzentzen gatzaizkio, helmuga horretara bidean indarrak pilatu eta langileon berehalako interesen alde borrokatzeaz gain, eraiki nahi dugun gizartearen ereduaren oinarriak gaurdanik ezartzen hasteko. Langileriaren antolakuntza komunistan pausoak emateko, hain zuzen. Nola? Guk gure gaitasun apaletatik abiatuta, momentuz salaketa kanpaina hau martxan jarri dugu, bizi dugun egoera negargarriari buruzko irakurketa azaldu eta honen erantzuleak seinalatzeko. Mugimendu sozialistako gainontzeko antolakunde eta espresioekin ere (Ikasle Abertzaleak edo Itaia, besteak beste) kontaktuan gaude eta bakoitza bere ekarpen xumea egiten ari gara bide honetan. Ez dugu erantzun absolutu edo “10 mandamenturik”. Ortzimuga sozialista hautatu duen belaunaldia gara eta bide horretan gure ekarpen xumea egitera goaz.\nJendartearen izaera kritikoa apaldu/galdu egin dela deritzozue?\nJendartearen gaitasun analitiko edo kritikoa dirua maneiatzen dutenek uzten digutenera artekoa da. Haiek hezten gaituzte autobusak gidatzeko, mahaiak zerbitzatzeko, autoak diseinatzeko edo, finean, izaera “kritiko” bat garatzeko eta haien iritzia erreproduzitzeko. Beti ere, gizarte honen motorea diren indarrak seinalatzen eta salatzen ez baditugu. Horrela, iritzi emaile profesionalak edota edozein gairi buruz zeresana duen jendea ez da falta. Are gehiago, telebistan agertzeagatik ordaintzen zaie. Falta dena, gizarteko fenomenoei perspektiba integral batetik begiratuko dien teoriaren lanketa da. Hain zuzen, begirada integral horren beharrizana gure azaletan bizi dugunon (langileon) teoria sozio-ekonomiko-politikoaren lanketa, zeina gure ustetan momentuz marxismoa den. Dena den, aipatu nahiko genuke izaera kritikoa apaltzera begira komunikabide eta mekanismo iritzi-sortzaileak izaten ari diren jarrera. Biolentzia handiz bonbardatzen gaituzte, eta gizartearen gehiengoan estatu totalitario edo diktadore baten aldeko kontzientzia hedatzea beste helbururik ez du honek, eta modu beldurgarri batean ari dira lortzen.\n“Zapalduak eta esplotatuak izateari utzi nahi badiogu, egin “behar” dugun zerbait da. Gure bizi baldintzen hobekuntzaren alde borrokatu behar dugu”\nEtorkizuna nola ikusten duzue? Gazteriak zein ekarpen egin ahal du?\nMendebaldeko gizarteetan ematen ari den haustura ekonomikoak, zeinak ongizate estatuaren eraikina haren zimentuetatik eztandarazi duen, haustura kultural handi bat dakar berarekin. Gure gurasoek bizi izan duten testuinguru ekonomikoak, bizi baldintza jakin bat, askatasun politiko batzuk eta baldintza sozial batzuk ahalbidetu ditu. Periferia inperialistako herrialdeekin alderatuz gero, halako bizimodu akomodatu baterako aukera eduki du langileriaren goiko kapa batek. Azken urteotan, ordea, guzti hori pikutara doa, eta gure belaunaldiari tokatu zaio haustura momentu hori jasatea. Halabaina, haustura ekonomikoak baldintza egokiak dakartza haustura politikoa bideratzeko. Orain arteko langile mugimenduaren noraeza norabide estrategiko sozialistarantz lerratzeko. Hala bada, ez da gazteriak egin “ahal” duen zerbait soilik. Zapalduak eta esplotatuak izateari utzi nahi badiogu, egin “behar” dugun zerbait da. Gure bizi baldintzen hobekuntzaren alde borrokatu behar dugu, langileon botere politiko independentearen oinarriak ezartzen hasten garen bitartean.\nGure jardunaren berri edukitzeko, kalean adi egotera, guregana etortzera edo gure Twitter kontuak jarraitzera gonbidatzen zaituztegu: @GKS_LeaArtibai eta @GazteKS_. Dena den, lehen esan bezala, egoera honen erantzuleak seinalatu eta 4 oinarrizko aldarrikapen plazaratu ditugu martxan dugun salaketa kanpaina honetan:\nNeurri diziplinario eta polizialak indargabetzea.\nOsasun baliabide sozialak indartzea.\nEskubide zibil eta politikoak bermatzea.\nLangileriaren antolakuntza komunista hedatzea.\nHonen baitan, mobilizazioak deitu ditugu aurreko asteetan, eta asteburu honetan ere Lea-Artibaiko langileria mobilizatzera deitzen dugu zapatuan [azaroak 21] 19:00etan Lekeitioko Eskolapetik irtengo den manifestazioan. Bakarrik eta ixilik nahi gaituzten honetan, inoiz baino arrazoi gehiago dago kalera irtetzeko.


43. ALDIZKARIA - 2021eko otsailaren 25a\nDeialdia, Udaltzaingoaren Zerbitzuko udaltzain-agente izateko bi lanpostu (kopurua handitzen ahalko da) oposizio bidez betetzeko\nUharteko Udalak, 2021eko otsailaren 5eko Alkatetzaren ebazpen baten bidez, honako erabaki hau hartu zuen:\nLehenengo.–Ikusirik behin betiko onetsi dela 2021. urteko plantilla organikoa.\nBigarren.–Ikusirik 2020ko urriaren 16ko 2020-0610 Ebazpena, 2020ko lan publikoaren eskaintza onesten duena, 30.2 eta 30.3 zenbakietako udaltzain-agente lanpostuak jasotzen dituena.\nHirugarren.–Ikusirik Giza Baliabideen Arloak proposatutako deialdiaren testua.\nBakarra.–Toki Araubidearen Oinarriak arautzen dituen 7/1985 Legearen 21. artikuluan xedatutakoari jarraikiz.\n1. Onestea deialdia, Uharteko Udaltzaingoaren Zerbitzuko udaltzain-agente izateko bi lanpostu (kopurua handitzen ahalko da) oposizio bidez betetzeko.\n2. Argitaratzea aipatu deialdia Nafarroako Aldizkari Ofizialean.\n3. Argitaratzea deialdiaren testu osoa, Nafarroako Aldizkari Ofizialean argitaratzen den egunean, www.huarte.es webgunean eta udaleko sare sozialetan.\n4. Kopia bat igortzea Langileen Batzordeari eta langileen ordezkariei.”\nUharten, 2021eko otsailaren 5ean.–Alkatea, Alfredo Javier Arruiz Sotes.\nDeialdia, Uharteko Udaltzaingoaren Zerbitzuko udaltzain-agente izateko bi lanpostu (kopurua handitzen ahalko da) oposizio bidez betetzeko\nDeialdi honen xedea da oposizio-prozeduraren bidez udaltzain-agente izateko bi lanpostu hornitzea, bata txanda irekian eta bestea txanda murriztuan (kopuruak handitu daitezke), Uharteko Udaltzaingoaren Zerbitzurako; udal-plantilla organikoan 30.2 eta 30.3 zenbakidunak dira eta biek ere euskarazko 3. hizkuntza-eskakizuna daukate.\nLanpostu kopurua handitzen ahalko da, deialdi hau onetsi ondoren onetsiko den 2021eko Lan Publikoaren Eskaintzan, 30.8 lanpostua gehituz hizkuntza-eskakizunaren eskakizunik gabe eta euskara jakiteagatik merezimenduaren %10eko balioa emanez.\nDeialdiaren xedeko lanpostuen kopurua handitu daiteke hautaketa prozesua bitartean, betiere 7.3.3 oinarrian xedatuarekin bat deialdi honetan aurreikusten den lanpostu hautaketa egin baino lehen. Lanpostu kopurua handitzen bada aplikatzekoa izanen da abuztuaren 30eko 251/1993 Legegintzako Foru Dekretuaren 15.3 artikulua (haren bidez onetsi zen Nafarroako Administrazio Publikoen zerbitzuko Langileen Estatutuaren testu bategina), igoera txandarako gordetako lanpostuei dagokienez.\nIgoera txandako lanposturen bat bete gabe geldituz gero izangaiek hautaprobak gainditzeko behar den gutxieneko puntuazioa ez ateratzeagatik, txanda irekikoei gehituko zaizkie.\nHalaber, igoera txandan hutsik dauden lanpostuak baino izangai gehiagok gainditzen badituzte probak, txanda horretan probak gainditurik ere lanpostuak eskuratzen ez dituztenek aukera izanen dute txanda irekiko lanpostu hutsak eskuratzeko, txanda horretako izangaiekin lehia garbian eta eskuratutako azken puntuazioaren arabera (baturik jakite mailako hautaprobetakoa, proba fisikoetakoa eta proba psikoteknikoetakoa, eta kasua bada, puntuazioa euskaraz jakiteagatik, handienetik txikienerako hurrenkeran).\nIzendatzen diren izangaiek udaltzain-agenteen eginkizunak beteko dituzte, Nafarroako Poliziei buruzko azaroaren 23ko 23/2018 Foru Legean ezarritakoak, eta foru lege horretan ezartzen diren mailetatik C mailaren barnean geldituko dira sailkaturik.\n2.–Aplikatzekoa den araudia.\nProzedura hau arau hauen mende egonen da: Nafarroako Poliziei buruzko azaroaren 23ko 23/2018 Foru Legea; Nafarroako Polizia Kidegoetako Langileen Erregelamendua onesten duen abenduaren 29ko 718/2003 Foru Dekretua; Nafarroako Administrazio Publikoen zerbitzuko Langileen Estatutuaren testu bategina onesten duen abuztuaren 30eko 251/1993 Legegintzako Foru Dekretua; Nafarroako administrazio publikoetako lanpostuak betetzeko Erregelamendua onesten duen azaroaren 6ko 215/1985 Foru Dekretua; aplikatzekoak diren gainerako arauak eta deialdi honetako oinarriak.\n3.1. Txanda irekia.\nOposizio honetan txanda irekian onartuak izateko, izangaiek honako baldintza hauek bete behar dituzte:\nb) Adin nagusikoa izatea eta erretiroko gehieneko adina ez izatea.\nc) Batxilergoko titulua, Bigarren Mailako Lanbide Heziketako titulua, edo baliokideren bat izatea.\nAtzerrian eskuratutako titulua izanez gero, eskaerak aurkezteko epea bukatzen den egunean eduki beharko da haren homologazioa frogatzen duen agiria.\nd) Lanpostuak berezkoak dituen eginkizunak betetzeko behar diren gaitasun fisiko eta psikikoak izatea, eta deialdiaren IV. eranskinean ageri diren bazterbide medikoetan ez egotea.\ne) Izangaia dolozko delitu batengatik kondenatua ez izatea, ez eta administrazio publiko baten zerbitzutik bereizia ere, eta eginkizun publikoetan aritzeko desgaitua edo gabetua ez izatea, deusetan galarazi gabe errehabilitazioaren onura aplikatzea, zigor eta administrazio arloetako arauei jarraikiz.\nf) Gutxienez A2 eta B motako ibilgailuak gidatzeko baimenak izatea.\ng) Aldean armak eramateko eta, behar denean, erabiltzeko konpromisoa. Eskatzailearen erantzukizunpeko adierazpen baten bidez adieraziko da. (5. eranskina).\nh) Berariazko euskara-eskakizuna duten lanpostuen kasuan, Hizkuntzetarako Europako Erreferentzia Esparru Bateratuko euskarazko C1 mailaren baliokidea den euskara-ezagutza izatea.\nEzagutza maila hori honako agiri hauetako edozeinen bidez egiazta daiteke:\n–Nafarroako Administrazio Publikoaren Institutuko Euskara eta Hizkuntza Komunitarioen Zerbitzuak emandako ziurtagiria, balio data indarrean duena (4 urte jaulki zirenetik).\n–C1 mailako azterketa gainditu izanaren ziurtagiria, Nafarroako Gobernuak antolaturiko ikastaroei dagokiena.\n–Edozein Hizkuntza Eskola Ofizialek emandako ziurtagiria, C1 mailako azterketa gainditu duela egiaztatzen duena.\n–Eusko Jaurlaritzak Euskal Autonomia Erkidegoan C1 mailaren baliokide ofizialtzat onartzen dituen ziurtagiriak.\n–Nafarroako Euskarabidea Institutuak 2017ko azaroaren 15etik 2019ra bitartean emandako ziurtagiria, C1 mailako azterketa gainditu duela egiaztatzen duena.\nAurreko ziurtagiririk ez duten izangaiek euskararen ezagutza maila egiaztatzen ahalko dute, Nafarroako Euskarabidea Institutuak eginen duen proba baten bidez. Proba hori proba teorikoa baino lehen eginen da. Aipaturiko proba egin nahi dutenek deialdian parte hartzeko eskabide orokorrean adierazi beharko dute, horretarako jarritako tokian.\n3.2. Igoera txanda.\nTxanda irekiko izangaiei eskatutako baldintzez gain, igoera txandako izangaiek honako baldintza hauek ere bete beharko dituzte:\na) Nafarroako edozein administrazio publikotako langile finkoa izatea, edo Nafarroako Foru Komunitateko Administrazioari transferitutako Justizia Administrazioko zerbitzuei atxikitako langile finkoa, eta Administrazio Publikoetan bost urteko antzinatasun aitortua izatea, Nafarroako polizia kidegoetako kideen kasuan izan ezik, horiek frogatu beharko baitute zortzi urtez egin dituztela zerbitzuak kidego horietan.\nNafarroako Administrazio Publikoen zerbitzuko Langileen Estatutuaren zortzigarren xedapen gehigarrian ezarri dena aplikatuz, igoera txandan parte hartzeko baldintzak betetzen dituzten Nafarroako Parlamentuko funtzionarioek ere txanda horretan parte hartzen ahalko dute.\nb) Borondatezko edo nahitaezko eszedentzian ez egotea barne igoera honetara aurkeztu baino lehenagoko lanpostuan.\nc) Deialdiko lanpostu hutsen maila berekoa edo beheragokoa izatea.\n3.3. Baldintza horiek denak eskaerak aurkezteko epea bukatu baino lehen eta lanpostuaz jabetu arte bete beharko dira, 3.1.f) oinarrikoa izan ezik. Horri dagokionez, oinarrizko prestakuntza-ikastarorako (deialdiko 7.3.6 atalean aipatua) izangaien behin-behineko zerrenda jendaurrera ateratzen den egunerako bete beharko da.\n4.1. Deialdian parte hartzeko eskabideak noiz eta non aurkeztu behar diren:\nb) Deialdian parte hartzeko eskabideak aurkeztu beharko dira Uharteko Udaleko erregistroan, edo Administrazio Publikoen Administrazio Prozedura Erkideari buruzko urriaren 1eko 39/2015 Legearen 16.4 artikuluan ezarritako bideetakoren bat erabiliz, administrazio kontratatzaileari eskabidea igorri dela jakinaraziko zaio telex bidez edo fax bidez (948 33 19 13 zenbakia), telegramaz edo posta elektronikoz (ayuntamiento@huarte.es), eskabideak aurkezteko epearen azken eguna eta ordua baino lehen.\nc) Eskaera posta bulego batean aurkezten bada, gutun-azal ireki batean aurkeztuko da, postako langileek data eta zigilua jar diezazkioten eskabideari, ziurtatu aurretik eta Uharteko Udaleko Erregistro Orokorrera igorri aurretik.\nd) Eskabidearen eredu ofiziala deialdiaren I. eranskinean ageri da. Interneten bidez ere lortzen ahal da, www.huarte.es helbidean, edo Nafarroako Aldizkari Ofizialaren bidez, deialdia argitaratzen denean. Haietan, izangaiek adierazi beharko dute betetzen dituztela oposizioan parte hartzeko baldintza guzti-guztiak eskabideak aurkezteko epearen azken egunean.\n4.2. Izangaiek aurkeztu beharreko beste agiri batzuk:\n1. Osasun ziurtagiri ofiziala, “izangaiak III. eranskinean agertzen diren proba fisikoak egiteko gaitasuna duela” egiaztatzen duena.\n2. Nortasun Agiri Nazionalaren fotokopia.\n3. Deialdi honetan eskatzen den titulu akademikoaren fotokopia.\n4. Igoera txandako izangaiek aurkeztu beharko dute abiaburuko lanpostua, maila eta bertan duten antzinatasuna frogatzen dituen agiria, zein administraziotakoak diren, hartan ziurtagiriak emateko eginkizuna esleitua duen organoak emana.\n5. Hala badagokio, euskara mailaren ziurtagiria, lanpostua bete nahi bada 3.1 atalean aipaturiko proba egin gabe.\n6. Armak eramateko eta, behar denean, horiek erabiltzeko konpromisoa hartzeko erantzukizunpeko adierazpena.\n7. Justizia Ministerioaren menpeko Zigortuen eta Auzi-iheslarien Erregistro Zentralaren ziurtagiria, egiaztatzen duena ez dagoela erregistro horretan aurrekari penalik, edo aurrekariak baliogabetuta daudela.\n8. Espedientea formalizatzeko eta azterketa eskubideetarako 12,00 euroko tasa ordaindu izanaren frogagiria. Tasa hori ordaintzetik salbuetsita egonen dira langabezian daudenak, frogagiri bidez egiaztatzen badute.\nTasa hori eskudirutan ordaintzen ahal da, eskabidea bulegoan bertan aurkezten denean, edo Rural Kutxako ES59 3008 0087 74 1447560721 kontuan dirua sartuz edo transferentzia eginez, eta kasu horretan datu hauek jarri behar dira nahitaez ordainagirian:\n–Kontzeptua: Uharteko udaltzain izateko oposizioa (2021).\n4.3. Aurreko ataletan ezarritakoa betetzen ez bada, izangaia kanporatu eginen da.\n4.4. Eskabideak aurkezteko epea ezin izanen da luzatu.\n4.5. Eskabidean atzematen diren akats materialak edo egitezkoak ofizioz edo interesdunak eskaturik zuzentzen ahalko dira, noiznahi.\n5.1. Eskabideak aurkezteko epea bukatutakoan, Alkatetzak ebazpena emanen du onartuen eta baztertuen behin-behineko zerrenda onesteko, eta Nafarroako Aldizkari Ofizialean eta Udalaren web-orrian argitaratzeko aginduko du. Horretarako, bi zerrenda eginen dira, izangai mota hauen arabera:\n1. Txanda irekiko izangaiak\n2. Igoera txandako izangaiak\n5.2. Izangai onartuen eta baztertuen behin-behineko zerrendak Nafarroako Aldizkari Ofizialean argitaratu eta hamar egun balioduneko epean, interesdunek erreklamazioak egiten ahalko dituzte eta, hala behar bada, egindako akatsak zuzendu.\n5.3. Erreklamazioetarako epea bukatutakoan eta horiek ebatzi ondoren, Alkatetzaren ebazpenaren bidez, onartuen eta baztertuen behin betiko zerrendak onetsiko dira, eta Nafarroako Aldizkari Ofizialean eta Udalaren web-orrian argitaratuko.\nHauek izanen dira kalifikazio epaimahaiko kideak:\nEpaimahaiburua: Alfredo Arruiz Sotés, Uharteko Udaleko alkate udalburua.\n–Ordezkoa: Edorta Beltzunegi López, Uharteko Udaleko zinegotzia.\nEpaimahaikidea: Juan Miguel Cantero Arconada, Uharteko Udaltzaingoaren zerbitzuko burua.\n–Ordezkoa: Íñigo de Carlos Mina, Eguesibarko Udaltzaingoko burua.\nEpaimahaikidea: Iñigo Anaut Peña, Uharteko Udaleko Giza Baliabideen aholkularia.\n–Ordezkoa: Isabel Etxeberria Lakuntza, Uharteko Udaleko zinegotzia.\nMahaikide bat langileen ordezkaria izanen da, Langileen Batzordeak proposatua.\nEpaimahaikide idazkaria: Amaia Elkano Garralda, Uharteko Udaleko idazkaria.\n–Ordezkoa: Ainara Armendariz Castién, Antsoaingo Udaleko idazkaria.\n6.2. Eraketa eta jarduna.\nOnartuen eta baztertuen behin betiko zerrenda argitaratu ondoko bost eguneko epean eratuko da epaimahaia.\nKide anitzeko organoaren eraketak eta jardunak balio izateko, mahaiburuak eta idazkariak edo haien legezko ordezkoek bertan egon beharko dute.\nAdministrazio prozeduraren arauetan abstentziorako aurreikusitako arrazoiren bat gertatzen denean, epaimahaiko kideek parte hartzeari uko egin beharko diote, eta hori jakinarazi deialdia egin duen organoari.\n7.1. Oposizioak, lehenengo fasean, hautapenaldia izanen du, hartan proba hauek eginen dira: euskararen jakite maila egiaztatzeko borondatezko proba bat eginen da, 3.1.h) atalean ezarritakoaren arabera eskatzen den maila egiaztatu ezin dutenentzat; proba baztertzaile bat, II. eranskineko gai-zerrendari buruzkoa; gaitasun fisikoa neurtzekoa; proba psikoteknikoa eta medikoa. Eta, bigarren fasean, oinarrizko prestakuntza ikastaro bat gainditu beharko da.\n7.2. Hautapenaldiko probetarako deialdi bakarra eginen da eta izangaiek nortasun agiri nazionala, pasaportea edo gidabaimena aldean dutela agertu beharko dute. Oro har, oposiziotik bazterturik geldituko dira adierazten diren egun, ordu eta tokietan agertzen ez diren izangaiak, arrazoia edozein dela ere.\nHautapenaldiko proba bakoitzaren kalifikazioa emandakoan, epaimahaiak behin-behineko kalifikazioak argitaratuko ditu Udalaren iragarki-taulan eta web-orrian, eta bost eguneko epea emanen du izangaiek alegazioak aurkezteko. Epaimahaiak alegazioak ebatzi ondoren, behin betiko kalifikazioak onetsiko dira eta horiek ere iragarki-taulan eta Udalaren web-orrian argitaratuko; kasuen arabera, proba gainditu duten izangaiak eta baztertuak azalduko dira, baita hurrengo proba egiteko tokia, eguna eta ordua ere, gutxienez ere berrogeita zortzi ordu lehenago.\n7.3. Prozeduraren faseak, dokumentazioa, ikastarorako behin betiko onarpena, praktiketako funtzionarioen izendapena eta prestakuntza ikastaroa.\n7.3.1. Prozeduraren faseak:\nOposizioaldian honako proba hauek izanen dira:\na) Euskara proba: Euskararen jakite-maila erakusteko proba egin beharko da. Ez dute proba hori egin beharko betekizun hori 3.1.h) atalean ezarritakoaren arabera egiaztatu dutenek.\nb) Proba teorikoa: test motako ariketa egin beharko da, II. eranskineko gai zerrendan azaltzen diren gaiei buruzkoa; 70 galdera teoriko-praktikoko sorta bati idatziz erantzun beharko zaio. Galdera guztietan hiru erantzun emanen dira aukeran, baina bat bakarra izanen da balioduna. Erantzun baliodun bakoitzak 1 puntuko balorazioa izanen du, eta erantzun okerrek 0,50 puntuko balorazio negatiboa izanen dute. Galdera guzti-guztiei balorazio bera emanen zaie. Izangaiek ariketa hori egiteko bi ordu izanen dituzte gehienez ere. Proba honetan 70 puntu lortzen ahalko dira gehienez. Bazterturik geldituko dira ariketa honetan 35 puntura ailegatzen ez diren izangaiak.\nc) Gaitasun fisikoa neurtzeko proba: deialdiko III. eranskinean azaltzen diren ariketa fisikoak egin beharko dira, eta haietako bakoitzak balioko du jendea baztertzeko. Epaimahaiak ezarriko du proba honetako ariketak egiteko ordena eta erabakiko du egun bakarrean ala gehiagotan egin beharko diren. Ariketa bakoitza “gai” edo “ez gai” gisa puntuatuko da, eta horietako bakoitza baztertzailea eta puntuagarria izanen da. Deialdiko III. eranskinean ezartzen diren gutxieneko markak gainditzen ez dituzten izangaiei “Ez gai” kalifikazioa emanen zaie, eta orobat, dopinaren kontrako kontrolen batean positiboa ematen dutenei.\nIzangai guztiak dopinaren kontrako kontrola egitera behartuta egonen dira, ariketak egin bitartean edo beste noiznahi, epaimahaiak hala eskatuz gero. Behar den organo espezializatuak eginen ditu jardunbide debekatuak detektatzeko edo egiaztatzeko analisiak. Horrenbestez, debekatuta daude Kiroletako Kontseilu Gorenak 2013ko abenduaren 20an emandako ebazpenaren I. eranskinean ageri diren substantzia, gai farmakologiko, dopin metodo eta manipulazioak (kirolean debekatutako substantzien eta metodoen zerrenda, 2013ko 312. Estatuko Aldizkari Ofizialean, abenduaren 30ean, argitaratua), eta, bestalde, indarrean segitzen dute Kirol Kontseilu Goreneko Lehendakaritzak kirolean debekatuta dauden metodo eta substantzien zerrenda onesteko 2006ko abenduaren 21ean emandako ebazpenaren IV. eta V. eranskinek (animaliengan, galgoengan eta lehiaketa hipikoetan debekaturik dauden substantzien eta metodoen zerrendak dituztenak, hurrenez hurren), Osasuna Babesteari eta Kiroleko Dopinaren kontra Borrokatzeari buruzko azaroaren 21eko 7/2006 Lege Organikoaren lehen xedapen gehigarrian xedatutakoaren babesean. VI. eranskinak ere indarrean segitzen du, kirolean dopina erabiltzearen kontrako UNESCOren Nazioarteko Konbentzioaren II. eranskinari aurka egiten ez dion guztian. Bazterturik geldituko dira kontrol horretan emaitza positiboa ateratzen duten izangaiak eta, orobat, kontrola egitea onartzen ez dutenak.\nd) Proba psikoteknikoa: hainbat proba eginen dira, zehazteko izangaia zer neurritan egokitzen den lanpostuaren profil profesiografikoaren eskakizunetara. Nafarroako Administrazio Publikoaren Institutuak edo horrek izendatzen dituen langileek eginen dituzte proba horiek. Balorazioak lotesleak izanen dira epaimahaiarentzat. Proba psikoteknikoa 0tik 30 puntura bitarte kalifikatuko da. Bazterturik geldituko dira gutxienez 15 puntu lortzen ez dituzten izangaiak.\nProba fisikoak gainditzen dituzten izangai guztiek eginen dituzte gaitasun psikoteknikoaren probak.\ne) Proba medikoak. Proba psikoteknikoak gainditzen dituzten izangaiei, deialdiko lanpostuak baino gehiago badira eta epaimahaiak zehazten duen kopuruan, osasun probak egitera dei eginen zaie, gaitasun psikofisikoa egiaztatu beharrez, deialdiko 3.1 ataleko d) letran ezarritakoari jarraikiz. Osasun azterketa Nafarroako Osasun Publikoaren eta Lan Osasunaren Institutuko Lan Osasunaren Zerbitzuko Lan arloko Balorazio Klinikoaren eta Ikuskatzailetza Medikoaren Atalak eginen du edo, hala behar bada, behar bezala onetsitako kanpoko entitate batek, eta horren balorazioak lotesleak izanen dira epaimahaiarendako.\nOsasun azterketetan izangaiei “gai” edo “ez gai” kalifikazioa emanen zaie. “Gai” kalifikazioa lortzen ez dutenak bazterturik geldituko dira.\nf) Puntuazio erantsia euskara jakiteagatik: 10 puntu.\nSoilik aplikatuko da baldin deialdian sartutako plazei 30.8 plaza gehituz gero: gehieneko 100 puntuko puntuazioari gehienez 11 puntuko balorazioa gehituko zaio, ofizialki egiaztatutako euskararen ezagutza-erakundeek emandako ziurtagiria edo titulua izateagatik, Europako erreferentzia esparruaren arabera, honako baremo honi jarraikiz:\nA1 maila: 2,20 puntu.\nA2 maila: 4,40 puntu.\nB1 maila: 6,60 puntu.\nB2 maila: 8,80 puntu.\nC1 maila: 11,00 puntu.\n7.3.2. Lanpostu kopurua handitzea.\nUharteko Udalak, Alkatetzaren ebazpen baten bidez, deialdiko lanpostuen kopurua handitzen ahalko du, deialdia onetsi ondoren sortzen diren premiengatik, baina, betiere, lanpostu hutsak hautatzeko ekitaldia (hurrengo oinarrian jasoa) egin baino lehen.\nLanpostuen kopurua handitzean, lanpostuak txanda bati edo besteari esleitzeko, kontuan hartuko da abuztuaren 20eko 251/1993 Legegintzako Foru Dekretuaren 15.3 artikulua (haren bidez onetsi zen Nafarroako Administrazio Publikoen zerbitzuko Langileen Estatutuaren testu bategina).\nLanpostuen kopurua handitzen bada, deialdiko lanpostuen kopurua handitzeko ebazpena argitaratuko da Uharteko Udalaren iragarki-taulan eta Udalaren web-orrian, baita Nafarroako Aldizkari Ofizialean ere.\nDauden lanpostu guztiak zehaztuta eta epaimahaiak osasun azterketaren balorazioak jasota, epaimahaiak izangai onartuen zerrenda prestatuko du, lanpostu hutsak hautatzeko ekitaldian parte hartzeko, betiere lortutako puntuazioaren hurrenkeran, eta kontuan harturik txanda irekia eta igoera txanda.\n7.3.3. Lanpostuen hautaketa.\na) Hautaketa ekitaldia eginen da prestakuntza ikastaroa egin aurretik, horrela zehazki jakinen baita nor sartuko den bete beharreko lanpostuetan.\nb) Ekitaldi horren helburua da azkenik dauden lanpostuak betetzea, oposizioaldian eta, behar denean, oposizio-lehiaketan (30.8 lanpostua), lortutako puntuazio handienaren arabera.\nc) Epaimahaiak bi zerrenda eginen ditu horretarako, guztira lortutako puntuazioak handienetik txikienera ordenatuta: bat igoera txandako lanposturako izangaiena eta beste bat izangai guztiena. Dei egiten hasiko da beheranzko hurrenkeraren arabera; lehenik, igoera txandako zerrendan agertzen direnei, txanda horretako lanpostu hutsak esleitzeko, halakorik bada. Lanpostu horiek bete ondoren, gauza bera eginen da izangai guztiak jasotzen dituen zerrendarekin, igoera txandako lanpostu hutsak adjudikatu zaizkienak kenduta, txanda irekiko lanpostuak betetzeko.\nd) Ekitaldi honetan lanpostua adjudikatzen zaien izangaien zerrendan agertzen direnak behin-behinean proposatuko dira oinarrizko prestakuntza ikastarorako. Proposatutakoen kopurua ez da inola ere izanen deialdiko lanpostu kopura baino handiagoa. Epaimahaiak argitara emanen du zerrenda Udalaren iragarki-taulan eta web-orrian, zehaztuta bakoitzaren kalifikazio orokorrak.\n7.3.4. Dokumentazioa eta ikastarorako behin betiko onarpena.\nOinarrizko prestakuntza-ikastaroan parte hartu ahal izateko, behin-behinean onartutakoek frogatu beharko dute, hamar egun naturaleko epean, ikastaro horretarako onartutakoen behin-behineko zerrenda Udalaren iragarki-taulan eta web-orrian argitaratzen denetik hasita, deialdiaren 3.1 ataleko c), e) eta f) baldintzak betetzen dituztela. Horretarako, honako dokumentazio hau aurkeztu beharko dute Uharteko Udaleko Erregistro Orokorrean, epaimahaiko idazkariari zuzendua:\n–Batxilergoko edo Bigarren Mailako Lanbide Heziketako tituluaren edo horien balio bereko tituluaren fotokopia konpultsatua, bi aldeetatik.\n–Deialdian eskatutako gidabaimenen fotokopia konpultsatua, bi aldeetatik.\n–Erantzukizunpeko adierazpena, adierazteko ez dela doluzko delitu bat dela kausa kondenatua izan, ez eta administrazio publiko baten zerbitzutik baztertua, eta eginkizun publikoetan aritzeko desgaitua edo gabetua ez dagoela, deusetan galarazi gabe delitu aurrekarien deuseztapena aplikatzea, zigor eta administrazio arloetako arauei jarraikiz.\n–Justizia Ministerioaren mendeko Zigortuen eta Auzi-iheslarien Erregistro Zentralaren ziurtagiria, frogatzen duena ez dagoela izangaiaren aurrekari penalik, edo aurrekariak baliogabetuta daudela.\n–Gizarte Segurantzaren txartelaren fotokopia konpultsatua.\n–Hala izanez gero, deialdiaren 8.2 atalean aipatzen den aukeraz baliatu dela adierazten duen agiria.\nAurreko tramiteak eginik, epaimahaiak behin betiko zerrenda argitaratuko du, puntuazio handienetik txikienera, oinarrizko prestakuntza ikastaroan onartutako izangaiak zein diren adierazita. Baldin udaltzainentzako oinarrizko prestakuntza-ikastaroan behin-behinean onartutako izangairen batek ez badu aurkezten eskatutako dokumentazioa, edo ez badu osasun-azterketa gainditzen, behin betiko zerrendan ordeztu eginen da, probak gainditu eta eskatzen diren baldintzak beteta puntuazio handiena duen izangaiarekin.\n7.3.5. Praktiketako funtzionarioen izendapena:\nPolizia izateko oinarrizko prestakuntza ikastaroan parte hartzen duten izangaiak Uharteko Udaleko praktiketako funtzionario izendatuko dira Alkatetzaren ebazpen baten bidez, salbu aitzinetik Nafarroako Administrazio Publiko bateko funtzionarioak direnak.\n7.3.6. Oinarrizko prestakuntza-ikastaroa:\nOinarrizko prestakuntza-ikastaroa Nafarroako Segurtasun Eskolak emanen du, gainditu egin beharko da eta arautuko dute Nafarroako Segurtasun Eskolaren Antolamendu eta Funtzionamendurako Erregelamendua onesten duen irailaren 12ko 113/2005 Foru Dekretuak horren gainean ezarritako aginduek eta aplikagarriak diren gainerako xedapenek.\n2018ko azaroaren 23ko 23/2018 Foru Legearen 45.3 artikuluan ezarritakoarekin bat, izangairen batek deialdian eskatutako ikastaroaren antzeko bat, Nafarroako Segurtasun eta Larrialdi Eskolak antolatua, gainditu badu, aski izanen da Nafarroako Segurtasun eta Larrialdi Eskolak ikastaro hori baliokidetzea. Hori frogatzeko, egiaztagiri ofiziala aurkeztuko da, ikastaroen edukien berdintasuna edo baliokidetasuna frogatzen duena, bai eta baliokidetutako ikastaroan edo ikastaroetan lortutako kalifikazioak ere. Egiaztagiri hori aipatu eskolak emanen du, interesdunak eskatuta. Halaber, Nafarroako Segurtasun Eskolari dagokio beste ikastaro eta diploma batzuk osotasunean edo zati batean baliokidetzea, antzeko eginkizunak dituzten organismo publikoek eman dituztenean, edo Nafarroako Segurtasun Eskolak berak lehenago, baldin eta edukiak baliokideak badira. Halakoetan, kasua bada, kalifikazioa ere emanen du.\nIzangaiak, prestakuntza-ikastaroak dirauen bitartean, C mailaren hasierako soldatari dagokion lansaria jasoko du, bai eta, hala badagokio, familia laguntza ere.\nEra berean, Gizarte Segurantzaren Araubide Orokorrean afiliatuko dira eta alta emanen zaie, salbu eta lehendik Nafarroako Administrazio Publikoen zerbitzuko Langileen eskubide pasiboen beste araubide batean afiliatuta zeudenak, horrexetan segituko baitute.\nPraktiketako funtzionario izateak ez dakar berekin eskuratu nahi den lanpostuari dagokion eskubiderik.\nIkastaroan baja emateak berekin ekarriko du oposizioan jarraitzeko eskubidea eta praktiketako funtzionarioaren izaera galtzea. Gertatzen denean, deialdia egin duen organoari jakinaraziko zaio. Epaimahaiak emanen dio baja horren berri Udalari.\nOinarrizko prestakuntza-ikastaroan onartua izan baino lehen egindako osasun azterketaz gain, ikastaroa egin bitartean edo hura bukatutakoan izangaiak agintzen zaizkion osasun proba guztiak pasatu beharko ditu, deialdiaren 3.1 d) atalean aipatzen den baldintza betetzen segitzen duela frogatzeko. Proba horien bidez egiaztatzen bada baztertzeko arrazoirik badela, epaimahaiak aginduko du izangai horiei baja ematea hautapen prozesuan, eta, ondorioz, praktiketako funtzionario izaera galduko dute.\nPrestakuntza-ikastaroa gainditzen duten izangaiek, hautapen prozesuan gaitasun psikofisikoa galtzeagatik baja ematen ez bazaie, praktiketako funtzionarioak izaten segituko dute lanpostuaz jabetu arte.\nOinarrizko prestakuntza-ikastaroa gainditzen ez duten izangaiak deialditik bazterturik geldituko dira. Prestakuntza-ikastaroan Nafarroako Segurtasun Eskolak epaimahaiari igorriko dizkion izangaien kalifikazioak lotesleak izanen dira epaimahaiarentzat.\n7.3.7. Azken kalifikazioa.\nIzangai bakoitzaren azken kalifikazioa ateratzeko, hautapen prozesu osoko puntuazioak batuko dira.\nOinarrizko prestakuntza-ikastaroa bukaturik, epaimahaiak jendaurrean jarriko du probak gainditu dituztenen zerrenda, guztira lortutako puntuazioaren arabera ordenatuta, eta gainditu dutenak izendatzeko proposamena igorriko du.\nOinarrizko prestakuntza-ikastaroa bukatu, eta izangaiek zin egin edo hitzeman beharko dute Nafarroako Foru Eraentza errespetatu eta defendatuko dutela, Konstituzioari eta legeei men eginen dietela eta karguari dagozkion betebeharrak zintzo beteko dituztela.\nEskatutako agiriak aurkeztu ondoan, dagokion udalean eskumena duen organoaren erabaki baten bidez, Udaleko udaltzain eta funtzionario izendatuko dira oposizioa gainditzen duten izangaiak, txanden hurrenkeraren eta lortutako azken puntuazioaren arabera, aurreko atalean ezarritakoa bete badute.\nBehin prestakuntza-ikastaroa bukatu ondoren, eta ikastaroa baliokidetu zaion izangaiak hautatutako polizian sartu ondoren, jabetza hartzeak berekin ekarriko du une horretara arte edukitako lanpostuari berariaz uko egitea, eta lanpostua gelditzea gorde gabeko borondatezko eszedentziaren egoeran.\n8.2. Lanpostuaz jabetzea.\nIzangaiek izendapenean zehazten den egunean jabetu beharko dute lanpostuaz. Lanpostuaz jabetzeak berarekin ekarriko du praktiketako funtzionario izatetik gelditzea.\nEzarritako egunean lanpostua hartzen ez dutenek Uharteko Udalean sartzeko eskubide guztiak galduko dituzte, ezinbesteko kasuetan gertatu denean izan ezik.\nHautaprobak gainditu eta deialdiaren xede diren lanpostuetarako izendatuak izan ondoren, Udalean sartu eta funtzionario bihurtzen diren izangaiak Gizarte Segurantzako Araubide Orokorrean afiliatuko dira eta alta emanen zaie araubide horren babesean, salbu jadanik afiliaturik badaude edo Nafarroako Administrazio Publikoetako Eskubide Pasiboen eta Osasun eta Gizarte Laguntzako beste araubide batean izena emanak badira; orduan, eta izendatu aitzin, babes araubide horretan segitzea aukeratzen ahal dute edo Gizarte Segurantzaren Araubide Orokorrean afiliatzea.\n1.–Espainiako 1978ko Konstituzioa: Atarikoa. Atariko titulua. I. titulua: oinarrizko eskubideak eta betebeharrak.\n2.–Apirilaren 2ko 7/1985 Legea, Toki Araubidearen Oinarriak arautzen dituena. I. titulua: Xedapen orokorrak. II. titulua: Udalerria. V. titulua: toki-erakundeei buruzko xedapen orokorrak. XI. titulua: Zenbait arlotako arau-hauste eta zehapenen tipifikazioa toki entitateetan.\n3.–Uztailaren 2ko 6/1990 Foru Legea, Nafarroako Toki Administrazioari buruzkoa. I. titulua, I. kapitulua: udalerriak, III. titulua, I. kapitulua, II. atala: udalen funtzionamendua.\n4.–39/2015 Legea, urriaren 1ekoa, hizpide duena Administrazio Publikoen Administrazio Prozedura Erkidea: II. titulua, III. titulua eta V. titulua, II. kapitulua: administrazio errekurtsoak.\n5.–2/1986 Lege Organikoa, martxoaren 13koa, Segurtasun Indar eta Kidegoei buruzkoa. I. titulua: Segurtasun Indar eta Kidegoak. II. titulua: Estatuko Segurtasun Indar eta Kidegoak. III. titulua: autonomia erkidegoetako poliziak. IV. titulua: Estatuaren eta autonomia erkidegoen arteko lankidetza. V. titulua: Udaltzaingoak. Bosgarren xedapen gehigarria. Azken xedapenetan hirugarrena.\n6.–15/1999 Lege Organikoa, abenduaren 13koa, Datu Babesari buruzkoa: II. titulua: datuak babesteko printzipioak. III. titulua: Pertsonen eskubideak. IV. titulua, I. kapitulua: Titulartasun publikoko fitxategiak.\n7.–251/1993 Legegintzako Foru Dekretua, abuztuaren 30ekoa, onesten duena Nafarroako Administrazio Publikoen zerbitzuko Langileen Estatutuaren testu bategina. I. titulua: xedapen orokorrak. II. titulua. Funtzionario publikoak. I. kapitulua: hautaketa. II. kapitulua. Funtzionario izaera eskuratzea eta galtzea. III. kapitulua: mailak eta graduak. Laugarren xedapen iragankorraren eragina. IV. kapitulua: administrazio karrera. VI. kapitulua: Egoera administratiboak.\n8.–10/1995 Lege Organikoa, azaroaren 23koa, Zigor Kodeari buruzkoa. atariko titulua: zigor-bermeak eta Zigor-legearen aplikazioa. I. titulua: arau-hauste penala. II. titulua: delituen erantzukizun kriminala duten pertsonak. III. titulua. zigorrak.\n9.–14/2015 Foru Legea, apirilaren 10ekoa, Emakumeen kontrako Indarkeriari aurre egitekoa. I. titulua. Xedapen orokorrak. IV. titulua: Emakumeen kontrako indarkeriaren detekzioa eta arreta. VII. titulua. Poliziaren arreta eta babes eraginkorra.\n10.–1882ko irailaren 14ko Errege Dekretua, Prozedura Kriminalaren Legea onesten duena. II. liburua: I. titulua: Salaketa. III. titulua: polizia judiziala. VI. titulua, II. kapitulua: Atxiloketa. IV. kapitulua: Defentsa eskubideaz baliatzea, abokatuaren laguntza, eta atxilotuei eta presoei eman beharreko tratua. VIII. titulua, I. kapitulua: toki itxian sartu eta hori miatzea. II. kapitulua: liburu eta paperak miatzea. III. kapitulua: idatzizko posta eta posta telegrafikoa geldiarazi eta irekitzea.\n11.–6/1984 Lege Organikoa, maiatzaren 24koa, «Habeas Corpus» prozedura arautzen duena.\n12.–8/2006 Foru Legea, ekainaren 20koa, Nafarroako Segurtasun Publikoari buruzkoa. I. kapitulua: Xedapen orokorrak. II. kapitulua. Segurtasun sistemaren antolaketa. IV. kapitulua: Segurtasun arloko plangintza. V. kapitulua: Administrazio publikoen arteko harremanak. VI. kapitulua: Herritarrekiko harremanak.\n13.–Azaroaren 19ko 23/2018 Foru Legea, Nafarroako Poliziei buruzkoa.\n14.–Martxoaren 30eko 4/2015 Lege Organikoa, Herritarren segurtasuna babesteari buruzkoa. Atarikoa. I., II. eta III. kapituluak. V. kapitulua (30. artikulutik 37.era, 47. artikulutik 49.era, eta 52. artikulua, denak barne). Seigarren xedapen gehigarria. Azken xedapenetako hirugarrena.\n15.–Urriaren 30eko 6/2015 Legegintzako Errege Dekretua, onesten duena Trafikoari, Ibilgailu Motordunen Zirkulazioari eta Bide Segurtasunari buruzko Legearen testu bategina.\n16.–Irailaren 23ko 201/2002 Foru Dekretua, Ikuskizun publikoen eta josteta jardueren ordutegi orokorra arautzen duena.\n17.–Uharteko Udalaren udal ordenantza, Animaliak edukitzeari buruzkoa.\n18.–Uharteko Udalaren udal ordenantza, Aisialdiko biltokietarako lokalei buruzkoa.\n19.–Uharteko Udalaren udal ordenantza, Ibilagailuak espaloietan barna pasatzeko lizentziak eta eremu publikoetako erreserbak arautzen dituena.\n20.–Ordenantza, Uharteko udal esparruan euskararen erabilera eta sustapena arautzen dituena.\n21.–Uharteko Udalaren udal ordenantza, Trafikoari eta haren aldaketei buruzkoa.\n22.–Uharteri buruzko ezagutza orokorra: historia, arkitektura, industria, kale izendegia eta hiri-ingurunea, nekazaritzako mugarteak, geografia, tradizioak eta udalerriko usadio eta ohiturak.\n23.–Uharteko Udala; funtzionamendua, osaera eta ezagutza orokorra.\n24.–Uharteko Udalaren udal ordenantza, Irudi-hizkuntza barneratzaile baten erabilera arautzen duena.\nBigarren probari dagozkion ariketak (gaitasun fisikoa)\n1.–Banku press-a, edo pisua jasotzeko proba, 36 kg gizonentzat eta 20 kg emakumeentzat.\nAzalpena: banku batean etzanda, ahoz gora, izangaiak 36 edo 20 kiloko pisua goratu behar du 60 segundoan ahal duen aldi gehienetan. Bi eskuekin goratuko du pisua, barra hartuta sorbalden zabalera baino pixka bat zabalago (barrari esku-ahurraz helduta eta behatzak itxita). Ariketa honela eginen da: hasieran barrak bularra ukitzen du, ukondoak flexionaturik, eta gero ukondoak erabat luzatzen dira bertikalean jarri arte. Izangaiek saio bakarra izanen dute proba egiteko. Ezin da eskularrurik erabili, ezta heltzea errazten duen beste edozein substantziarik ere, ezta jantzia kendu ere bizkarra bankuan zuzenean bermatzeko. Kamiseta gorputzari itsatsita gelditzen dela bermatu beharko da; galtzaren barrenetik sartu beharko da.\nAriketaren hasieran ukondoak flexionatuak egonen dira eta barrak bularra ukituko du. Ariketak irauten duen denbora guzti-guztian, oinek lurzorua ukitzen egon beharko dute.\nUkondoak erabat luzatu ezean edo ukondoen flexio bakoitzean barrarekin bularra ukitu ezean, jasoaldia baliogabetu eginen da, eta, beraz, ez da kontatuko.\n30 baino gutxiago\n20 baino gutxiago\n2.–Uretan aritzeko gaitasunari buruzko proba. (50 metro estilo librean).\nAzalpena: joan-etorria egin behar da igerian, estilo librean, 25 metroko igeri-ontzi batean.\nEzin izanen da erabili urpean igeri egiteko betaurrekorik, ez urpean igeri egiteko beste baliabiderik ere, baina bai igeri egiteko betaurrekoak. Nahitaezkoa da igeritako txanoa janztea.\nSaio bakarra eginen da.\nEpaile kronometratzaileak “ya” esatean hasiko da ibilbidea.\nSaioa baliogabetzat joko da, eta izangaia baztertuko da, baldin eta izangaiak:\n–Kortxo-ilarak edo igerilekuaren alboko kaleak edo ertza euskarritzat edo abiada hartzeko erabiltzen baditu.\n–Igerilekuaren hondoan bermatzen bada edo hura erabiliz abiada hartzen badu.\n–Kalez aldatzen bada.\n–Noranzkoa aldatzean horma ukitzen ez badu.\n–Baliorik gabeko bi irteera egiten baditu.\nPuntuazioa: eskala honen arabera emanen da (denbora segundotan neurtua, segundo-ehunenak ez baitira kontuan hartuko).\nDENBORA / PUNTUAZIOAK\n45” edo gehiago\n50” edo gehiago\n3.–Zalutasun proba (Barrow testa).\nAbiatzeko jarrera: zutik zutoinaren ondoan, irteera marraren atzeko aldean.\nGauzatzeko modua: probaren helburua da ahalik eta lasterren egitea “zortzi” baten itxurako zirkuitu bat, bost zutoinez mugatua. Horietako lauk 8,66 bider 5 metroko laukizuzen baten erpinak seinalatzen dituzte eta bosgarrena erdi-erdian dago (ikus grafikoa). Izangaiek bi aldiz osatu beharko dute zirkuitua, lehenik alde batera, eta, gero, beste aldera (A eta B ibilbideak grafikoan). Izangai bakoitzari bigarren aukera emanen zaio ibilbide bakoitzean, lehenengo saioa baliogabetzat hartzen bada.\nSaio baliogabea izanen da honako hau gertatzen denean:\na) Izangaiak zutoinetako bat botatzen duenean.\nb) Zutoin bat hartzen badu, eror ez dadin.\nc) Izangaia ibilbidetik ateratzen denean.\nHonako hauek dira kanporatzeko arrazoiak:\na) Ibilbideetako batean (A edo B) bi saio baliogabe egitea.\nb) Probarako aurreikusitako gehieneko denbora gainditzea.\nPuntuazioa: izangaiek bi ibilbidetan egindako denbora batuko da (A + B), kontuan izanik ibilbideak bukatuko direla izangaiak berriz irteera marra gurutzatzen duenean. Ondoko eskalari jarraituko zaio (denbora segundotan neurtua, segundo-ehunenak ez baitira kontuan hartuko):\n25”8 baino gehiago\n27”8 baino gehiago\n4.–Erresistentzia-proba (Course Navette-ren testa).\nizangaiek 20 metroko luzera duen joan-etorriko ibilbide bat egin behar dute, eta bitartean jarraituko diote zinta magnetofoniko batek emandako seinale akustikoen bidez markatutako erritmoari, ahalik eta joan-etorri gehien eginez.\nIzangaiek, seinalea entzutearekin batera, ibilbidearen bi muturrak seinalatzen dituzten marrak zapaldu beharko dituzte, lehenik bat eta gero bestea. Hortaz, izangai guztiek erritmo berean egin beharko dute lasterketa, eta ez da onartuko inork lasterketaren erritmoa gainditzea.\nBuelta emanen da oin baten gainean bermatuz eta marra zapalduz. Zintak tarte erregularretan emanen du soinua.\nProbaren hasieran abiadura motela izanen da, baina gero eta azkarragoa eginen da.\nIzangaiek saio bakarra izanen dute proba hau egiteko.\nTestaren helburua da zinta magnetofonikoak markatzen duen erritmoari eustea eskatzen diren aldiak bete arte. Izangaia seinalea entzun baino lehentxeago abiatzen bada, behin baino gehiagotan, abisu bat emanen zaio. Izangaia seinalea baino lehen ateratzen bada eta metro bateko tartetik haratago joan bada, probari bukaera emanen zaio besterik gabe.\nIzangai bakoitzaren proba bukatuko da une honetan (eta ordura arte egin dituen tarteak kontatutako dira):\n–Izangaiak ibilbide bat bukatzeko haren muturreko marra zapaltzen ez duenean.\n–Izangaia hiru aldiz jarraian ez iristea muturreko marra zapaltzera, edo haratago, seinale akustikoak agintzen dionean. Marratik metro bateko marjinan egotea onartuko da, seinaleak jotzen duen unean. Segurtasun metroaren barruan egonda, izangaiak ez badu marra zapaltzen seinale akustikoak jo baino lehen, izangaiari abisu bat emanen zaio, kontrolatzailearen ezker-eskuin jarriko den kono baten bidez. Abisu hori kendu eginen zaio baldin eta lortzen badu 20 metroko beste marra ukitzea seinale akustikoak jotzean. Marra ukitzen ez badu, bigarren abisua emanen zaio. Bi abisu dituela, izangaia 20 metroko beste marrara iristen bada seinale akustikoarekin batera, bi abisuak kenduko zaizkio; garaiz iristen ez bada, berriz, hirugarren abisua emanen zaio, eta proba bukatutzat joko da.\n10 baino gutxiago\n8 baino gutxiago\nDeialditik baztertzeko arrazoi medikoak\n1.–Ikusmena. Begien sistema.\n–Zuzendu gabeko ikusmen zolitasuna:\n4/10 bi begietan, edo\n3/10 begirik okerrenean eta 5/10 hoberenean, edo\n2/10 begirik okerrenean eta 6/10 hoberenean.\n–Ikus-eremu monokularra: plano horizontalean, ez da 120°-tik beherakoa izanen, eta ez da murrizketa nabarmenik izanen ikus-eremuaren ezein meridianotan.\n2.–Entzumena. Entzuteko sistema.\n–500 eta 3.000 Hz bitarteko frekuentzietan 45 dB edo gehiagoko galera monoaurala izatea entzumen-zolitasunean.\n–Orekari loturiko nahasmenduak, edozein etiologiatakoak.\n–Afasiak, disfoniak, disfemiak (hitz toteltasuna), disartria eta disglosia iraunkorrak, polizia lanetan aritzea zaildu edo galarazteko modukoak.\n–Giltzaduraren baten ankilosia edo galera anatomikoa, ondorio funtzionalen arabera.\n–Prozesu artikularrak, eragin funtzionalaren arabera, zeinahi etiologiaren ondorio direla ere.\n–Eskoliosiak, 20° baino handiagoak.\n–Zifosiak, 30° baino handiagoak.\n–Espondilolisia, espondilolistesia, ornoen bategiteak eta ornoarteko diskoaren arazoak.\n–Osteoporosia eta osteomalazia (ondorio funtzionalen arabera).\n–Deformazio anatomikoak, eragin funtzionalaren arabera.\n–Crohn-en eritasuna eta kolitis ultzeraduna.\n–B eta C hepatitisa aktiboa izatea edo birusaren eramailea izatea.\n–Gibeleko gutxiegitasuna, ebaluazio mahaiak baloratu beharrekoa.\n–Abdomeneko paretaren herniak; ebaluazio mahaiak baloratu beharrekoa.\n–Bihotzeko gutxiegitasuna, maila guztietan.\n–Arritmiak eta blokeoak: aurre-eszitazioaren sindromeak eta erritmo edo kondukzio kardiakoaren edozein nahasmendu, honako hauek salbu: arritmia sinusala, edo estrasistole suprabentrikular edo estrasistole bentrikular isolatuak, lehen mailako blokeo aurikulobentrikularra, eskuineko adarreko blokeo osoa eta ezkerreko adarraren hemiblokeoak.\n–Kardiopatia iskemikoa, maila guztietan.\n–Biriketako hipertentsio primarioa eta sekundarioa.\n–Arterietako iskemia kronikoaren sindromea.\n–Hipertentsio arteriala (TASa > 140 eta TADa > 90).\n–Hipotentsioa (TASa < 90 eta TADa < 45).\n–Gutxiegitasun benoso eta linfatikoa.\n–Arnas aparatuaren afekzio kronikoak (bronkitis kronikoa, buxadurazko arnas gaixotasun kronikoa, enfisema, bronkiektasiak).\n–Pleurako isuri errepikatuak.\n–Berezko pneumotorax errepikatuak.\n–Eritasun interstizialak eta/edo biriketako fibrosia.\n–Asma eta bronkioetako hiperreaktibotasuna.\n–Esklerosi anizkoitza eta bestelako eritasun desmielinizatzaileak.\n–Neurona motorraren eritasunak.\n–Buruko eta integrazioko funtzioen nahasmenduak (arrazoitze abstraktua, oroimena, adimena eta funtzio betearazleak).\n–Parkinson-en eritasuna eta bestelako nahasmendu estrapiramidalak.\n–Odol-hodien afekzio iskemikoak, hemorragikoak edo malformazioren baten ondoriozkoak.\n–Miastenia larria eta juntura neuromuskularraren bestelako arazoak.\n–Nerbio-sistema zentraleko lesioaren ondoriozko paralisia.\n–Paralisi periferikoak, eragin funtzionalen arabera.\n–Nerbio-sistema periferikoko eritasunak, eragin funtzionalaren arabera.\n–Neke kronikoaren sindromea.\n–Beste nahasmendu motor batzuk (tikak, estereotipia motorrak, loaren nahasmenduak), giza harremanetan eta lanean izan dezaketen eraginaren arabera.\n–Nahasmendu mental organikoak, salbu eta prozesu automugatuak eta itzulgarriak.\n–Nahasmendu mentalak eta jokabidearenak, substantzia psikotropikoen kontsumoaren ondoriozkoak (alkohola barne).\n–Eskizofrenia eta bestelako nahasmendu psikotikoak.\n–Gogo-aldartearen nahasmenduak (nahasmendu bipolarrak, depresio-nahasmendu errepikatuak, depresio-nahasmendu larria, nahasmendu distimikoak).\n–Antsietate-nahasmenduak, ondorio kliniko nabarmena baldin badute.\n–Nortasunaren nahasmenduak eta bulkaden kontrolari loturikoak, gizarte eta lan bizitzan eragina dutenak.\n10.–Sexu- eta gernu-aparatua.\n–Giltzurrun-gutxiegitasuna, bilakaeraren eta pronostikoaren arabera.\n–Hipotalamo-hipofisi ardatzaren nahasmenduak.\n–Hipertiroidismoa eta hipotiroidismoa, bilakaeraren eta pronostikoaren arabera.\n–Addison, Cushing, feokromozitoma eta giltzurrun gaineko guruinetako bestelako nahasmenduak.\n–Hipoaldosteronismo primarioa eta sekundarioa.\n–Adenomatosi endokrino anizkoitza.\n–Hipoparatiroidismoa eta hiperparatiroidismoa, bilakaeraren eta pronostikoaren arabera.\n12.–Larrua, fanerak eta guruin exokrinoak.\n–Orbainak eta larruazalaren prozesu kronikoak, baldin haien zabalera, ondorio funtzionalak eta kokapena direla-eta poliziaren eginkizunetan aritzeko gaitasuna gutxitzen badute.\n13.–Odola eta organo hematopoietikoak.\n–Aplasia medularra, gaueko hemoglobinuria paroxistikoa, sindrome mielougalkorrak, anemia hemolitiko kronikoak, b-talasemiak anemiarekin.\n–Linfomak, bilakaeraren eta pronostikoaren arabera.\n–Sindrome linfoproliferatibo kronikoak, bilakaeraren eta pronostikoaren arabera.\n–Mieloma anizkoitzak eta Waldeström-en gaixotasuna.\n–Hemofiliak eta hemostasiaren beste nahasmendu batzuk.\n–Antikoagulatzaileak (Heparinak, Sintrom), Interferon, kortikoideak edo EPO erabiltzen dituzten tratamendu kronikoak.\n–GIB birusaren antigorputzen eramailea.\n–Lupus eritematoso sistemikoa.\n–Baskulitisa, ebaluazio mahaiak baloratu beharrekoa.\n–Obesitatea (GMI > 25).\n–Patologia baztertzaileak ebaluazio mahaiak baloratuko ditu ondorio funtzionalen arabera eta polizia lanetan aritzeari begira eginen den pronostikoaren arabera.\n–Prozesu neoplasikoetan eta organoen transplanteen kasuetan, ebaluazio mahaiak gaitasuna baloratuko du, bilakaeraren eta pronostikoaren arabera.\n–Eragin funtzionala duten gorputzeko bestelako aparatu edo sistemetako gaitzak, baldin, ebaluazio mahaiaren iritziz, polizia lanetan aritzea eragozten badute.\nZinpeko deklarazioa, armak eramateko eta, legeak ezarritako kasuetan, horiek erabiltzeko konpromisoarena (PDFa).\nIragarkiaren kodea: L2102132


Zenbat eta noiz lo egin - hiru Presentacion - Urrutiko Lanbide Heziketako Institutua\nZenbat eta noiz lo eginCuánto y cuándo dormir\nZenbat eta noiz lo egin/\nEguneroko lo-orduak aldatu egiten dira adin batetik bestera eta pertsona batetik bestera. Oro har, ordu-kopurua gutxitu egiten da adinean aurrera egin ahala. Heldu batek zazpi edo zortzi ordu lo egin ohi ditu, nahiz eta batzuk denbora gutxiagorekin ere osasuntsu bizi diren. Beste alde batetik, egunero ez dugu lotan ordu-kopuru bera behar.\nBeste faktore garrantzitsu bat eguneko zein garaitan lo egiten dugun da. Gehienek gaueko orduak nahiago dituzte, baina jende askok lo indarberritzaileagoa du goizez: goiz jaikitzea batere ondo eramaten ez dutenak izaten dira. Fenomeno horretarako hainbat azalpen eman dute ikertzaileek. Kausa posibleetako bat fetuak, haurdunaldian, amaren lo-ohiturak hartzen dituela da. Hori horrela izanez gero, ama "egunzaleagoek" seme-alaba "egunzaleagoak" izango lituzkete; eta ama "gauzaleagoek", seme-alaba "gauzaleagoak".\nNolanahi ere, espezialista gehienek joera horiek jatorri konplexuago bat dutela uste dute eta ohiturak garrantzi handia duela horretan. Gainera, adituen esanetan, lo egiteko unerik onena gaua da, besterik ez bada ere argi eta hots gutxiago egoteak lo sakona egiten laguntzen duelako eta hori atseden ona izateko lagungarria delako.


San Prudentzio eta Estibalizko jaien kartela aukeratu dute - Alea.eus\n'Tridicion' izeneko irudiak irabazi du San Prudentzio eta Estibalizko jaien kartel lehiaketa. Raul Moran Mediavillak diseinatutako kartela da. Arabako Ahaldun Nagusia San Prudentzioko kartelaren aurkezpenean. AFA\nHogeita hamar obra aurkeztu dira Arabako Aldundiak antolatutako lehiaketara, eta Raul Moranen 'Tridicion' kartelak eraman du lehen saria. Kartelean San Prudentzioren makila, koilara bat, makila bat eta barraskilo bat agertzen dira, koadrodun zapi batekin loturik. Moranek 2009. urtean irabazi zuen San Prudentzio eta Estibalizko jalen kartelen lehiaketa. Estibaliz Ruiz de Azua kazetaria izango da San Prudentzioko pregoilaria


Dosia. Noticias de Gipuzkoa\nKarmele Jaio - 2018(e)ko otsailaren 9a, ostirala - 13:14etan eguneratua\nDenok behar dugu maitasun, adiskidetasun, afektu dosi bat. Bestelan harriak izango ginateke. Denok behar dugu noizbehinkako besarkada batek edo begirada konplize batek ematen digun berotasun gozo hori. Batzuek dosi handiagotan, beste ba-tzuk gutxiagorekin konformatzen dira, baina gure makinak olioztatzeko balio dute ingurukoen onarpen keinuek, dudarik gabe.\nAfektu dosiak aurrera egiteko makulu baliogarriak direla ez dut nik zalantzan jarriko, kantak dion bezala All you need is love, baina burura datorkidan galderetako bat da gure eguneroko jarduna zein neurritan dagoen afektua jaso nahi horrek baldintzatuta. Hau da, besteen onarpenak zein neurritaraino baldintzatzen duen gure egunerokoa eta gure askatasuna. Hemen ere mailak daude, baina esango nuke guztiok sentitzen dugula kate horren presioa mugimenduren bat egiten hasten garenean, edo gutxienez, denok egiten dugula horren balorazioa, kontziente ala inkontzienteki, ezer egin aurretik.\nEta honekin kateaturik agertzen zaidan beste galdera da txikitan maitasun eta atentzio nahikoa jaso dutenak askeagoak ote diren alor honetan. Hau da, txikitan, gure identitatearen eraikuntzarako hain erabakigarria den garaian, jasotako afektu eta berotasun mailak baldin-tzatzen duen geroko dependentzia maila hori: behin txikitan gutxieneko dosia jasotakoan, askeagoak ote garen egin nahi duguna egiteko besteen onarpenari itxaron gabe. Gure ume eta gazteen prestakuntzarekin hain obsesionaturik dagoen gizarte honetan, agian ez legoke gaizki afektuaren irakasgaia aise gainditzen dugun ala ez aztertzea.\nEta azkenik, neure buruari galdetzen diot zenbatek aukeratu duen pertsonai publikoa izatea behar duen atentzio dosi horren beharrak bultzatuta. Zenbat bihurtu diren tertuliano, politikari, sukaldari mediatiko, abeslari, idazle edo sareetako influencer besteen txaloen goseak bultzatuta.


Amañako igarilekua — Eibar.ORG | Eibarko peoria\nHemen zaude: Hasiera / Blogak / Teknosexua / Amañako igarilekua\netiketak: igerilekua, eibar\nZenbat kostau jakun pizinia eukitzia, ezta? Artikulu politta egin dozu, baiña beste bat be bazeguala esan nahi detsut. Gure amak eta Matxarixan ikasi zeben igarixan. Ez dot uste hain haundixa zanik baiña han ibiltzen ziran txipli-txapla.\nBariantiak be desegin zittuan eibarren zeguazen pare bat putzu, (betiko) ospittal atzian.\nPolitta da, bai, Eibarko igarilekuen historixia. Beste hainbat potzu be bazeren. Leirek diñuan Matsariko hori geuk be ezagutu genduan gure ume denporan, Matsariko tallarrak amaitzen ziran tokixan presa txiki bat eta potzu txiki bat. Uste dot lixibatokixa be bazeguala bertan. Gure denporarako zikin samarra, baina oindiokan ugaratxuak eta beste animalixa batzuk harrapatzera juaten giñan. Bestela, lehenago, Ariatza aldia zan Eibarko "hondartza" ofiziala. Toribio Etxeberriak hainbat pasarte jaso zittuan bere "Viaje por el país de los recuerdos" liburuan.\nQueridok aittatzen daben Casa del Puebloko hori, ez da izango Ego Gain aldia? Han be bazeguan presa txiki bat, labaderua... eta txipli-txapla ibiltzeko tokitxo bat.\nEta bañurako tokirik onena, behin koskortuta, Maltzaga zan. Han "betekuak" zeguazen, igarixan egin leikian, zubittik salto egin...\nBartolok eta Agustinek laburpen txiki bat eitten dabe hamen:\nBerbia bera be, "ikastolan ikasittakua" iruditzen jaku guri, baina ez, gerra aurreko eibartarrak be "igarilekua" esaten zeban, eta ez pizinia, jakiña.\nEskerrik asko bixori!


Donostia Zinemaldia :: Todos os mortos\nCaetano Gotardok (Vila Velha, Brasil. 1981) mundu osoko zinema-jaialdietan erakutsitako film luzeak zuzendu ditu: O que se move (The Moving Creatures, 2012) eta Seus ossos e seus olhos (Your Bones and Your Eyes, 2019). Film labur ugari zuzendu ditu, besteak beste, Areia (Sand, 2008), Cannesko Semaine de la Critique sailean aurkeztua. Marco Dutra (São Paulo, Brasil. 1980) Juliana Rojasekin batera zuzendu ditu Trabalhar Cansa (Hard Labor, 2011) –Cannesko Un Certain Regard sailean aurkeztua–, eta A boas maneiras (Good Manners, 2017), Locarnoko Epaimahaiaren Sari Bereziaren irabazlea. Bakarka Quando eu era vivo (When I was Alive, 2014) beldurrezko filma eta Era el cielo (The Silence of the Sky, 2016) thrillerra zuzendu ditu. Todos os mortos filmak Berlingo zinema-jaialdian parte hartu zuen.\nCaetano Gotardo , Marco Dutra


Théodore Rousseau - Wikipedia, entziklopedia askea.\nPierre Étienne Théodore Rousseau (Paris, 1812ko apirilaren 15a - Barbizon, 1867ko abenduaren 22a) Barbizongo eskolako frantziar margolaria izan zen. Gehienbat paisaiak margotzen zituen, izadiaren tratamenduan XVII. mendeko holandar artisten lanak oinarritzat harturik.\nParis, 1812ko apirilaren 15a\nBarbizon, 1867ko abenduaren 22a (55 urte)\nCélestin Leroux (en)\nLes Chênes d'Apremont (en)\nLe Printemps (en)\nLa Gorge aux Loups (en)\nParisen jaio zen, familia burges batean. Merkataritzan prestakuntza jaso zuen arren, laster margolaritzarako gaitasuna zuela erakutsi zuen. Hasieran, aitak joera hori deitoratu zuen baina, ondoren, Théodorek negozioak alde batera uztea onartu eta bizi guztian babestu zuen (aita semea baino gehiago bizi izan zen). 1830eko hamarkadako gainerako margolari erromantiko guztiek bezala, oztopo handiak izan zituen bere obrak Parisko Aretoan onartuak izan zitezen. Izan ere, itzal handia zuten heziketa klasikoko artistak erabat aurka zituzten.\n1831 eta 1834an margolanen bat erakutsi zuen Aretoan, baina 1836an, artista klasikoen botoengatik, La Déscente des vaches lan handia baztertua izan zen. Geroztik, 1848ko iraultza arte, beti errefusatua izan zen. Erbestealdi artistiko horretan bere lanik hoberenetako batzuk sortu zituen. 1851ko Parisko Aretoan Lisière de forêt (Baso bazterra) erakutsi zuen.\n1848 arte noizbehinka baino ez zen Barbizonen bizi izan. Urte horretan, ordea, Fontainebleauko basoaren ondoko herri horretara aldatu zen, eta han igaro zituen hil arteko egun gehienak. Parisko 1855eko Erakusketa Unibertsalean aurreko 20 urteetan errefusatuak izan ziren Rousseauren margolanak aurkeztu ziren. Hala ere, ez zuen inoiz arrakasta handia izan Frantzian, eta, 1861an bere obren enkante batek porrot egin ostean, Amsterdam, Londres edo New Yorkera alde egitekotan egon zen.\nBaina, orduan, zoritxarrak gaineratu zitzaizkion: emaztearen buruko eritasun larria, bezero urritasuna, lagun baten buru-hiltzea Barbizongo etxean...1863an Alpeetara, Mont Blanc mendiaren zirriborroak egitera, egon zelarik, biriketako gaitz bat erantsi zitzaion. Handik aurrera osasuna ahulduz joan zitzaion. 1867ko abenduaren 22an hil zen, Barbizonen, Jean-François Millet lagun mina ondoan zuela.\nL'allée des châtaigniers, 1837-1840, 79 × 144 cm, Louvre museoa (Paris)\nUn marais dans les Landes, 1844 ondoan, 41,7 x 56,7 cm, Walters Art Museum (Baltimore)\nMarché en Normandie, 1845-1848, 29,5 x 38 cm, Hermitage museoa (San Petersburgo)\nVue de la plaine de Montmartre, 1848 aldean, 59.5 × 72 cm, Thyssen-Bornemisza museoa (Madrid)\nLa cabane du charbon de bois dans la forêt de Fontainebleau, 1855 aldean, 34.2 × 42.1 cm, Thyssen-Bornemisza museoa (Madrid)\n↑ a b c d David Croal Thomson: Rousseau, Pierre Étienne Théodore 1911 Encyclopædia Britannica\nWikimedia Commonsen badira fitxategi gehiago, gai hau dutenak: Théodore Rousseau\n(Ingelesez) Théodore Rousseau Artcyclopedia.com\nMultimedia: Théodore Rousseau


Gas-ihesen detektagailu bat garatu dute, etxeko segurtasuna areagotzeko | Consumer\nGas-ihesen detektagailu bat garatu dute, etxeko segurtasuna areagotzeko\nEztanda- eta pozoitze-arriskuak murriztuko ditu arnastuz gero.\nGipuzkoako Azterlan eta Ikerketa Teknikoen Zentroak (CEIT) mikrosentsore bat garatu du etxebizitzetan karbono monoxidoa eta gas-ihesak detektatzeko, eta, hartara, gabezia horien ondoriozko intoxikazioak eta leherketak saihesteko.\nGemma García Mandayo ikertzaileak diseinatutako ekipo berriak gas-instalazioen segurtasuna handituko du, eta metano-ihesaren ondorioz eztanda egiteko eta karbono monoxidoa (CO) arnastuz pozoitzeko arriskuak murriztuko ditu. CEITek jakinarazpen batean adierazi du hori.\nBai gas-ihesak saihesteko, bai karbono monoxidoa sor ez dadin, ezinbestekoa da gas-aparatuak behar bezala instalatzea eta mantentzea, horri buruzko araudiak betetzen badituzte. Hala ere, segurtasuna handitzeko, garatutako sistemek nabarmen murrizten dituzte arriskuak, bai metano-ihesaren ondoriozko leherketak —gas naturalaren osagai nagusia—, bai karbono monoxidoa, gas koloregabea eta edozein erregai fosil eta toxikoren errekuntza eskasetatik datorren usaingabea izateagatik pozoitzea, kontzentrazio oso baxuetan bada ere.\nBere ezaugarriak direla eta, ezinezkoa da karbono monoxidoa detektatzea sentsorerik gabe. Errekuntzak gertatzen diren lekuen aireztapen egokia prebentzio-neurri garrantzitsua da, nahiz eta beti egon gas hori metatzeko arriskua, dentsitate handia duelako eta kolorerik eta usainik ez duelako. “Journal of the American Medical Association” elkarteak dioenez, karbono monoxidoa da AEBetan istripuz hiltzeko arrazoi nagusia.\nNafarroako Unibertsitateak Donostian duen zentro teknologikoko ikertzaileek gas-mikrogailu sentsorearen diseinuari ekin diote, eta berogailu bat jarri dute eztainu-oxidozko geruza 300 °C-an jartzeko. Tenperatura horretatik gora CO detektatzen da.\ndetektagailu fugas-eu gas-eu